Jubilatuenean ezin aspertu

Gure Ametsa jubilatu elkarteko kideek azaroan ez dute aspertzeko betarik izan. Mus eta briska txapelketa bana jokatu dira. Finalak aurreko ostegunean jokatu ziren. Musean bikote onena Jose Antonio Razkin eta Bautista Senar izan ziren, finalean Felix Igoa eta Jose Luis Asensiori irabazi ondoren. Podiuma Pedro Elvirak eta Alfonso Goñik osatu zuten. Briska txapelketako onenak, berriz, Marisol Nazabal eta Eugenia Larraza izan ziren. Atzetik sailkatu ziren Begoña Berastegik eta Txaro Garziandiak osatutako bikotea eta Cristina Igoa eta Hortensia Garzia bikotea. Sari banaketaren ondoren auzate ederraz gozatzeko aukera izan zuten Gure Ametsa elkartean bildu ziren guztiak. AbenduaMahai jolasen ondoren, abenduan Gure Ametsa elkartera hurbiltzen denak musikaz gozatzeko aukera izanen du. Hilaren 7an Francisco Javierrek akordeoi kontzertua eskainiko du. 10ean, berriz, Rosanak, Txarok eta Juanak kantatuz goxatuko dituzte bildutakoen belarriak. Abenduaren 15ean Mikelen gitarra doinuak zabalduko dira elkartean. Eta zikloa despeditzeko Amaiaren biolin emanaldia izanen da. Kontzertu guztiak 17:30ean izanen dira.Urtea armonia onean despeditu eta 2011 gogotsu hasteko Gure Ametsa jubilatuen elkarteak abenduaren 19rako auzatea prestatu du bazkide guztiendako. Denendako opari sorpresa izanen da eta hiru zare zozketatuko dituzte.


Plazatik Gaztetxera txapelketaren finalerdiak, bihar, Akerbeltzen

Finalerdietako azken saioa izango da bihar Markina-Xemeinen jokatuko dena. Finala maiatzaren 21ean jokatuko da, Mutrikun, Plazatik Gaztetxera Eguna ospatuzXV. Plazatik Gaztetxera bertso txapelketako finalerdietako azken saioa jokatuko da bihar, 22:30ean, Markina-Xemeingo Akerbeltz gaztetxean. Kanporaketa saioetan eta joan den asteko finalerdietako lehenengo saioan egin modura, 20:30ean afaltzeko aukera egongo da. Txartelak salgai daude, 6 euroan, Patxuan eta Sakrisen.Apirilaren 15ean hasi zen txapelketa, Eibarren. Eta lau kanporaketa saio egin eta gero, finalerdiak joan den astean hasi ziren, Deban. Bihar, Markina-Xemeinen Ondarroako eta Bergarako saioetako sailkatuak eta Eibarko eta Soraluzeko entzuleen sailkatuak izango dira oholtza gainean, tartean Imanol Lekunberri mutrikuarra eta Asier Galartza muxikarra: Eli Pagola eta Iñigo Zubiaurre Beitxi, Eñaut Martikorena eta Imanol Lekunberri, Asier Galartza eta Aratz Igartzabal, eta Aitor Salegi eta Antton Aizpurua.Bertsolariek egin beharreko ariketei dagokienez, aurten aldaketa batzuk egin dituzte: hasierako agurra; zortziko handian hiruna bertso (bertsolari guztiek); zortziko txikian hiruna bertso (bertsolari guztiek); herri bakoitzeko berba asmatzeko ariketa (bikote bakoitzari bina berba); gaia emanda launa kopla; bakarka bina bertso.Finala, MutrikunBehin biharko saioa jokatu eta gero, finala maiatzaren 21ean egingo da, Mutrikun. Azken saio hori, baina, Plazatik Gaztetxera Egunaren baitan egingo da. Beraz, saio horren ordutegia ez da gainerako saioen bera izango.


Lazkaoko musika taldeek tabernetan joko dute, gaur

Kontzertu sorta entzuteko aukera izango da, gaur, Lazkaon. Lau tabernatan emanaldiak egingo dituzte talde banak. Udalak Zubierreka goialdean duen biltegian entseatzen dute, horretarako egokitutako lokaletan. Guztiak Lazkaokoak dira.

Gaur 19:00etan da lehen kontzertua, Alboka eta Zelata tartean, Konbo Soyuzekin. 20:30ean, Giroan, Samba Dzanga ariko da; 22:00etan Erlon Fumut, eta leku berean, 23:30ean, El Cerdo que Grunge.

Bestetik, bihar 22:30ean, Jokin Lasa eta Kaki Arkarazo lazkaotarrek kantaldia egingo dute, Arerian. Lasaren Zortziko txiki bat diskoa aurkeztuko dute. Doan da.


Jaurlaritzaren webgune ofizialak 2015ean izango du '.eus' domeinua

Eusko Jaurlaritzaren gainerako orrialdeen migrazioa progresiboa izango da, eta ez du kanpoko inbertsiorik beharko, bertako langileek gauzatuko dutelako.

Eusko Jaurlaritzaren webgunea “euskadi.net” “.eus” izatera pasatuko da 2015eko urtarrilean. Hilabete horretan dagoeneko Gobernuaren berrehun bat orrialde bainio gehiago izango dira domeinu horrekin.

Justizia eta Administrazio Publiko Sailak igande honetan jakitera eman duwenez, astearte honetako gobernu bileran webgune ofizialaren domeinuaren aldaketa onartukoo dute; era horretan 2015ean “.eus” izatera helduko da.

Dagoeneko domeinu berria duten euskal Administrazio publikoko webguneak honako hauek dira: SPRI, EiTB, Etxepare Euskal Institutua, EJIE Eusko Jaurlaritzaren informatika sozietatea eta "basquecountry.eus" turismo ataria.

Eusko Jaurlaritzaren gainerako orrialdeen migrazioa progresiboa izango da, eta ez du kanpoko inbertsiorik beharko, bertako langileek gauzatuko dutelako: Herritarren Arretarako eta Berrikuntzarako Zuzendaritzako adskribatutako 11 langilek. EJIEren laguntza izango dute.

"Euskadi.net"etik "euskadi.eus"era pasatzearekin batera, Eusko Jaurlaritzak Interneten duen irudi korporatiboa ere berriro diseinatuko dute.

Iñigo Urkulluren Gobernuaren ustez, domeinu aldaketa Interneten sozializazioan aurrera egiteko, Euskadin kanpo proiekzioa bultzatzeko eta euskara modernizatzen laguntzeko aukera bat da.


“Uranio/torioaren datazio teknika Elhuyarren, eta Iruña-Veleiako ostrakak?”

Bittor Hidalgok sinatuta, goiko izenburua duen sarrera interesgarria aurki daiteke Zuzeu-n. Elhuyar aldizkariak azaltzen duen uranio/torio bidezko datatze-sistema iraultzailea zergatik ez den Iruña-Veleian erabiltzen galdetzen du Bittorrek.

“… posible bada datatzea ehunka urtetako tartean gure arbasoen orain dela 40.000 urteko margoak, horren zaila ote den, horren garestia, ezinezkoa datatzea Iruña-Veleiako ditxosozko ostrakak, behingoz jakiteko/baztertzeko atzo goizean eginak diren edota gainean dituzten konkrezioek, patinek… zahardade handixeagoa bermatzen ote duten…” dio beste gauza batzuen artean.

Merezi du irakurtzea.


Osasun larrialdi egoerara egokitu da Bidez-Bide garraio zerbitzua

Lezoko Udalaren Bidez-Bide garraio zerbitzuak erosketak egin eta etxera eramateko aukera eskainiko du osasun larrialdi egoerak iraun bitartean. Hortaz, ohiko zerbitzuei batuko zaizkie erosketena. 2017tik martxan da, Lezoko Udalak eta Behemendi Landa Garapen Elkarteak sortutako Bidez-Bide garraio zerbitzua. Horri esker Altamira eta landa guneetan bizi diren adinekoen eta mugikortasun arazoak dituzten pertsonen mugikortasuna bermatu da Lezon.

Konfinamenduak kolektibo hauekiko dituen ondorioez jakitun izanda, bidez-bide zerbitzua zabaltzea erabaki du Lezoko Udalak. Larrialdi sanitarioak iraun bitartean erosketak egin eta etxera eramateko aukera eskainiko zaie. Egokitzapen honekin, Altamira eta landa guneetan bizi diren adinekoen eta mugikortasun arazoak dituzten pertsonen beharrei erantzungo die udalak.

Zerbitzuaren beharra dutenek, Lezoko Udalarekin harremanetan jar daitezke, 690 769 466 telefono zenbakira deituz. Ohi bezala, zerbitzua astelehenetik ostiralera emango da, 8:00etatik 13:00etara eta guztiz doakoa izango da.

Gauzak horrela, hauek dira hemendik aurrera Bidez-Bidek eskainiko dituen mugikortasun zerbitzuak:

Osasun larrialdiak: medikura joan-etorriak egingo dira, garraiorik ez dutenentzat.

Enkarguak eta erosketak: elikagai eta medikamentuen erosketak, eta bestelako tramiteak.

Herriko dendetan erosketak egin eta bestelako zerbitzuak.


‘Irakurriz gozatu’ ekimena martxan du Azkoitiko Udalak

Azkoitiko Udaleko Euskara Zerbitzuak Irakurriz gozatu egitasmoa martxan jarriko dute ikasturte honetan, eta horretarako, Gaztezulo hilabetekaria datozen sei hilabetetan dohan batuko dute Floreaga eta Xabier Munibe ikastetxetako ikasleei, «gazteen artean irakurzaletasuna» sustatzeko asmoz. Ikasturte amaieran egitasmoaren balorazioa egingo dute.


ZUZENEAN: Sinfin-Pulpo eskubaloi partida

Granollersen aurka galdu ondoren, Sinfin izango du aurkari gaur Pulpok Espainiako jubenilen eskubaloi txapelketan. Partida hemen ikus daiteke zuzenean.


Manifestazioa eta tribial feminista, «ilunaren bukaeran morea ikusteko»

Emakumeenganako Indarkeriaren Kontrako Nazioarteko Eguna da gaurkoa, eta Hernaniko Koordinadora Feministak deituta, manifestazioa egingo da eguerdiko 13:00ean Plaza Berritik abiatuta.

Era berean, arratsalderako ekintza gehiago prestatu dituzte: 19:30etan hasita, Tribial Feminista egingo da, batetik, eta bestetik, pintxoak eta Festa Feminista izango dira Garinen, geroago. Tribial Feminista Garin tabernatik abiatuko da, baina kaleetan barrena egingo dira ekintzak.

‘Ta lixto!’ eta ‘Itzal Morea’, film laburrik onenak

Emakumearenganako Indarkeriaren Kontrako Eguna gaurkoa bada ere, Hernanin denbora da egun honi begira hainbat ekitaldi egiten direla.

Horietako bat izan da Beldur Barik film laburren lehiaketan parte hartzea, eta atzo banatu zituzten lehiaketa honi dagozkion Hernaniko sariak, Berdintasun Kontseiluak eta Udal Berdintasun Arloak.

12 eta 17 urte artekoen kategorian, Ta lixto! film laburra izan zen 150 eurorekin saritua. Joana Tolaretxipi Errazti, Nora Urbe Muxika, Ainhitze Oyarbide Molina, Malen Gasamanes Goizburu, Eider Goikoetxea Salazar, Laia Etxandi Loyarte, eta Alaitz eta Naia Barenetxea Irastorza dira egileak, eta mezu argi bat helarazi dute egindako lanean: «ez bazaizu gustatzen, ez begiratu eta lixto!».

Bigarren kategorian, 18 eta 26 urte artekoenean, berriz, Itzal Morea izan zen lan saritua. Egileak dira Irati Argiñariz Perez de Larraya, Lur Zabala Urgoiti, Karen Muñoz Etxebeste, Amaia Errazkin, Lierni Roteta Artuzamunoa eta Ainhoa Plagaro. Azken honek egindako kantuan oinarrituta, emakumeek gainean sentitzen duten itzalaren berri kontatu dute lanean, baina mezu indartsu bat helaraziz: «ilunaren bukaeran morea ikusten dut nik». Itzal ilunari kolore morea jarrita, egiten diote aurre emakumeenganako indarkeriari.

Beldur Barik sari ofizialak, Eibarren

Atzoko sari banaketa Hernaniko bideoen artean egin zen, baina aurkeztu diren 9 lanak Beldur Barik lehiaketa orokorrean ere ari dira parte hartzen. Azaroaren 27ra arte ikus-entzuleek gustokoenaren aldeko botoa eman dezakete webgunean: www.beldurbarik.org. Sari hauek abenduaren 2an banatuko dira Eibarren, eta egun horretan topaketa ere egingo da. Bertara joateko autobusean izena emateko aukera ere badago, webgunean.

-Indarkeria matxistari aurre egiteko udal zerbitzuak

«Oraindik desinformazio haundia dago emakumeenganako

indarkeriaren inguruan»

Zerbitzu sozialak, udaltzaingoa eta Berdintasun Saila eta Kontseilua herritarren zerbitzura aritzen dira lanean, etengabe.

«Emakumeenganako indarkeria gure jendartean pairatzen dugun arazo larrienetakoa da», Udalak azaldu duen bezala. «Mugimendu feministak urteetan zehar egindako lanari eta aldarrikapenei esker, gau hau agenda politikoan eta sozialean sartzea lortu da. Alabaina, oraindik ere lan asko dago egiteko, eta informazioaren aroan bizi bagara ere, oraindik desinformazio asko dago fenomeno honen inguruan».

Zerbitzuak eskura

Hori horrela, Udalak indarkeria matxistari kontra egiteko eskaintzen dituen zerbitzuak zein diren gogorarazi nahi izan du.

Batetik, zerbitzu sozialetan etengabeko laguntza ematen da. Indarkeria jasaten duten emkaumeek bertara jo dezakete informazio eta laguntza eske, eta konfidentzialtasuna erabatekoa izaten da. Silvia Sanchez Miguel gizarte langileak laguntza eta aholkularitza ematen du, edo kezkak argitzen saiatzen da, salaketarik jarri beharrik gabe. Sandiusterrin du egoitza, eta hitzordua eskatu daiteke: 943 55 78 54/943 55 78 61.

Bestetik, Udal Berdintasun Arloak urtean zehar hainbat ekimen eta kanpaina jartzen ditu martxan, jendartea sentsibilizatzeko. Era berean, Emakumeentzako Jabetze Eskolak jartzen ditu martxan urtero, «emakumeen ahalduntzean eragiteko». 943 33 70 17 telefonoan jarri daiteke harremanetan Irantzu Jauregi Artola eta Maialen Apezetxea Lujanbio teknikariekin.

Azkenik, udaltzaingoak indarkeria matxistaren inguruan formazioa jaso duela gogorarazi du Udalak, eta larrialdi eta arisku egoeratan arreta eskaintzeko prest dago: 943 24 89 00.

Inoiz baino gehiago, ‘Nik sinesten dizut’

Guztiarekin, indarkeriaren aurka lan egiten bada ere, Udalak azpimarratu nahi du badagoela zeregina oraindik, eta denon arazoa dela.

«Indarkeria pairatzen duten emakumeak ez dira profil zehatz batekoak; klase, adin eta jatorri ezberdinetakoak dira. Eta erasotzaileak ere hemen daude. Emakume asko indarkeriaren ondorioz isolatu egiten dira, erruduntasun eta lotsa sentimenduak gailentzen dira, eta bizi duten egoerari buelta emateko ingurukoen babesa eta laguntza ezinbestekoak dira. Bereziki, inportantea da emakumeen hitza sinestea (...). Beraz, gaur inoiz baino beharrezkoagoa da Nik sinesten dizut leloarekin bat egitea».


Neskez osatutako kategoria Gabonetako pilota txapelketan

Lehen aldia da lehiaketa horretan soilik neskez osatutako kategoriak parte hartuko duena.

Gabonak gainean ditugu eta gero eta gutxiago falta da Gabonetako pilota txapelketarako. Zenbait berrikuntzarekin dator aurten, gainera. Normalean hil amaieran bukatu izan den arren, aurten hilaren 23an izango da finala, pilotaz gain, beste zenbait ekintza ere egingo direlako Gabonetan pilotalekuan. Bestalde, soilik neskez osatutako benjamin kategoria izango da, eskuz, lehenengoz. Paletan, alebin mailan, beste halako talde bat egongo da.


PP: 'Gakoa batasunari eginiko deia izan da'

Barredaren ustez, "egindako diskurtsoarekin, erregeak errealitatea zein den badakiela erakutsi du, eta oso hurbilekoa izan da, batez ere gazteekin eta atzerrira joan behar izan direnekin".

Leopoldo Barreda Kongresuko PPko bozeramaileak erregearen mezuaren gakoa batasuna lortzeko eginiko deia izan dela adierazi die Bilbora gerturatutako kazetariei.

"Erregeak batasunari eta interes orokorrari eginiko deia konfiantzako mezu bat da, aurrera irtetzeko indarra izan behar dugula gogorarazteko", azpimarratu du parlamentariak.

Barredaren ustez, "egindako diskurtsoarekin, erregeak errealitatea zein den badakiela erakutsi du, eta oso hurbilekoa izan da, batez ere gazteekin eta atzerrira joan behar izan direnekin",

"Interesatutako irakurketak"

Jose Antonio Pastor ordezkari sozialistaren hitzei aurka eginez, Barredak ez du uste erregeak murrizketak kritikatu dituenik.

"Ez da interesatutako irakurketarik egin behar", ziurtatu du barredak.


Enpleguaren hamarkada galdua

Barne Produktu Gordina (BPG) ez da erreminta ona herrialdearen aberastasuna neurtzeko. Hala ere, ekonomistek magnitude hau erabili ohi dugu, lanabes moduan. Estatistikak eta tasak aipatzerako orduan, hainbeste zenbaki artean irakurle arrunta erraz galtzen da. Aitortzen dut: niri askotan ere gertatu izan zait. Hurrengo lerroetan datuak ulergarri egiten saiatuko naiz.

2007 eta 2017 urteen artean, Euskal Autonomia Erkidegoan eta Nafarroan, zazpi urtez jarraian aberastasuna galdu zen, azken bi urteetan aurreko maila berreskuratuz: 2015eko BPG 2008ko kopuruetara heldu zen. BPGren ikuspuntutik, badirudi krisia “gainditu” dela. Gakotxoen artean aipatzen dut, batez ere aurreko maila berreskuratzeak esan nahi duelako hazkunde aukera handia galdu dela bidean.

Enpleguaren aldetik, berreskurapen hori ez da oraindik eman. Analisi honetarako hiru elementu erabiliko ditut: jardunaldi mota, eta sektore pribatuko eta publikoko langile kopuruen eboluzioa. Argi utzi nahi dut, orokorrean, kontratu mugagabe baten enplegu kalitatea behin-behineko kontratu batena baino handiagoa dela; baita lan jardunaldi oso batena ere, zatikako baten aurrean.

Jardunaldi osoan lan egiten duen enplegatu kopurua, 2007 urteko kopuruarekin alderatuz, 134.000 pertsona gutxiago dira (126.000 gizon eta 8.000 emakume). Zatikako lan jardunaldian, aldiz, 20.000 langile gehiago daude (16.400 gizon eta 4.300 emakume). Hau da, azken hamar urte hauetan, jardunaldi osoko enplegu ugari suntsitu dira. Zatikako lan jardunaldiak, aldiz, ez dira gai izan enplegu kopuru hau ordezteko.

Sektore pribatuan, enplegatutako pertsona kopurua krisiaren hasieratik murriztu da, 60.000 pertsonetan zehazki (62.000 gizon gutxiago lanean, baina 2.000 emakume gehiago). Kontratu mugagabeen aldetik aztertuz, 2010etik hona 41.000 langile gutxiago daude; behin-behinekoak, aldiz, 2012-2013tik gaur arte handituz joan dira urtez urte.

Sektore publikoan, aldiz, bi epe bereiz ditzakegu. Lehenengoan, 2007-2012 urteen artekoa, mugagabeko enpleguaren sorrera eman zen, behin-behinekotasuna murriztuz. Baina hurrengoan, austeritate neurriak aplikatu ostean, 7.900 enplegu mugagabe suntsitu ziren, epe berean sortutako behin-behineko enplegua 5.500ekoa izanik, murritzagoa.

Laburbilduz, nahiz eta aberastasun sorreraren aldetik krisi aurreko maila berreskuratu dugun, enplegu aldetik Nafarroan eta EAEn jardunaldi osoko 134.225 enplegu gutxiago daude eta 20.650 gehiago zatikako lan jardunaldian. Jasandako soldaten murrizketak gehituz, testuinguru ilun baten aurrean gaude. Horregatik 2007-2017 epealdia, hamarkada galdua izendatu beharko dugu.


Eneko Atxaren ‘Azurmendi’ munduko bigarren jatetxerik onena Elite Traveller aldizkarian

Elite Traveller aldizkariak munduko 100 jatetxerik onenen 2016ko zerrenda argitaratu du eta Atxa zornotzarraren Azurmendi bigarren dago.

Elite Traveller aldizkariko irakurleen botoak hartzen dituzte kontuan zerrenda osatzerako orduan. Iazko zerrendagaz alderatuta postu bat irabazi du Azurmendik. Aurten Chicagoko Alinea jatetxea bakarrik du aurretik.

Donostiako Martin Berasategui jatetxea 41. postuan dago (iaz baino 22 gorago); Andoni Luiz Adurizen ‘Mugaritz’ jatetxea 53. postuan dago (iaz baino 25 beherago) eta Juan Mari Arzak-en ‘Arzak’ 65.ean (iaz baino bi gorago).


Celaak uste du gizarteak jada "ulertu" duela biktimen parte hartzea

Bestalde, Hezkuntza sailburuak esan du neurriak hartzen ari direla etorkin askoko eskola "ghettoak" sor ez daitezen.

Isabel Celaa Hezkuntza sailburuak uste du euskal gizarteak dagoeneko "ulertu" duela eskolan "ETAren terrorismoa" aztertzeko gaia dela.

Horixe adierazi du Jaurlaritzako agintariak, Radio Euskadin egin dioten elkarrizketa batean, hasi berri den ikasturtean terrorismoaren biktimek ikasgeletan izango duten parte hartzeaz galdetu diotenean.

Gainera, bigarren hezkuntzako ikasleek "jakin eta ikasi" nahi dutela uste du, beraz, "behar beharrezkoa zen erakustea indarkeriari zilegitasuna kendu behar zaiola, terrorismoa errefusatu behar dela, eta terrorismoaren biktimekiko enpatia sustatuko dugu".

Celaaren esanetan, orokorrean "onartuta dagoen gaia da" eta "Hezkuntza alorreko profesionalek badakite Hiritartasunerako giza-eskubide eta herritartasunerako hezkuntza derrigorrezkoa dela". Horretarako, 2010-2011 ikasturterako "zazpi seminario inguru antolatu" dituzte eta profesionalek irakasteko metodoak ikasi ahal izango dituzte horietan.

Etorkinak ikasgeletan

Bestalde, Celaak etorkinen gaia jorratu du hezkuntzaren ikuspuntutik, eta "immigrazioaren fenomenoa gogeta gaia" dela azpimarratu du.

Helburua "eskola ghettoen sorrera" saihestea omen da, izan ere, "etorkin asko biltzen diren zentroak" daude eta "gure helburua integrazioa denez, ez dugu ghettorik nahi".


Estiloari leial, itsutu gabe

Atzetik aurrerako jokoaren bidez golaren bila joateak Realari onurak emango dizkiola uste dute Larrañagak eta Gorrizek, «baina horretara mugatu gabe».

Gaur bale eta bihar kale. Hala dabil aspaldiko denboran Reala, erregulartasuna lortu ezinda, bi partida jarraian irabazteko gaitasunik gabe. Liga hasi zenetik zortzi jardunaldi besterik igaro ez diren arren, txanponaren bi alderdiak bistaratu dituzte txuri-urdinek. Distira egitera ailegatu diren arren, ahulezi nabarmenak ere azaldu dituzte. Azkenekoz, joan den igandeko derbian, San Mamesen.

Eusebio Sacristan Realaren aulkian eseri zenetik, bistakoa da estilo jakin batean oinarritzea duela xede taldeak. Ordea, aurkariak oztopoak jarri izan dizkionean ez du adorerik izan ito gabe ateratzeko. Beraz, kalean da debatea: bere estiloari leial izan behar al zaio beti Reala?

Hain zuzen ere, erantzunen bila Realeko bi jokalari ohirengana jo du BERRIAk: Juan Antonio Larrañaga (Azpeitia, Gipuzkoa, 1958) eta Alberto Gorrizengana (Irun, Gipuzkoa, 1958). Biak ere bat datoz: baloia oinetan izan eta atzetik aurrerako jokoa egitea onuragarri du Realak; alegia, bere estiloari eustea. Baina ezin daiteke soilik mugatu horretara. Aurkarien araberako jokoa ere behar luke egin puntuak ziurtatzeko. Besteak beste, Athleticen aurka atzeko lerroan eginiko akatsak saihets zitezkeela iritzi diote.

Larrañagaren esanetan, partidari ezin hobeto ekin zion Donostiako taldeak. «Ohiko Reala ikusi genuen. Golarekin aurrea hartu arte gehiago izan zen, baina 0-1ekoak errotik aldatu zuen neurketa». Izan ere, Athleticek oso goian egin zuen presioa, eta Ernesto Valverderen proposamen horri taktikoki aurre egin ezinda geratu zen Eusebio. «Ez zuen asmatu neurketak eskatzen zuena irakurtzen. Beste era batera jokatu behar zuen Realak 0-1eko emaitzarekin, eta irtenbiderik gabe geratu zen. Baloia luze jotzea ez da bekatua. Realak ezin du mugatu jokamolde bakarrera».

Guztiz ados dago Gorriz ere. Haren arabera, Realak zailtasun gehiago aurkitu izan ditu kontrako taldeak bi aurrelari zelairatu izan dituenean. «Baloia jokatuta ateratzea zailagoa da presioa aurkari gehiagok egiten badute. Horixe gertatu zaio Realari Espanyolen, Eibarren eta Athleticen kontra. Sormen lerroa etenda baldin badago, gola sartzeko aukera sortzea zailagoa da, eta golak jasotzea askoz errazagoa, baloia galtzean jokalariak salduta geratzen direlako». Hots, kontrarioak soilik aurrelari bakarrarekin jokatu izan duenetan, erosoago aritu izan dira txuri-urdinak. «Ez da kasualitatea joko eta emaitza onenak Las Palmasen eta Betisen aurka iritsi izana. Zelai erdiko makineria martxan jartzean erosoago aritzen da taldea, errazago zaio atzetik aurrera egin eta golak sartzea. Horretarako, hori bai, aurkariaren lehen lerroa ongi gainditu beharra dago».

Bartzelonaren eskolakoa da Eusebio, eta leiala da bere ideiekin. Hori bai, partidak irakurtzen jakitea ezinbesteko baldintza dela uste du Larrañagak. «Azkenaldian huts egiten ari da alde horretatik. Taktikoki asmatzen ez badu, jai dago. Erregulartasun faltaz kexatzen ari gara guztiok, baina taldea horretara ez da iritsiko neurketak hobeto irakurtzen ikasten ez baldin badu». Gorrizek dioenez, Eusebiok berak jakingo du zer arazo dituen, eta izango du zer pentsatuta. «Gero eta talde gehiagok dakite Realari nola jokatu, nola egin diezaioketen mina. Ondorioz, beste jokamolde batzuk ere praktikan jarri beharko dira».

Atzeko lerroa, ahulena

Futbol modernoan, batez ere, gero eta garrantzi handiagoa hartu du taldea atzetik aurrera osatzeak. Entrenatzaile ororentzat defentsako lerroak du garrantzi gehien, eta ez da kasualitatea gehien defentsek jokatzea sasoi osoan zehar. Realean ez da ari hala gertatzen. Zelai erditik aurrera ideiak garbi ditu Eusebiok, baina atzean zalantzak nabari zaizkio oraindik. Iñigo Martinez da zutabe nagusia, eta Yuri Berchichek ere beti jokatu izan du lesioek utzi izan diotenean. Beste bi postuetan, baina, jokalarien joan-etorria bada: Raul Navas, Mikel Gonzalez, Aritz Elustondo, Joseba Zaldua eta Carlos Martinezen artean. «Realaren lerrorik ahulena kalitatez atzekoa da, eta baloia atzetik aurrera ateratzerako garaian igarri egiten da hori. Kale eginez gero, taldea salduta geratzen da», azaldu du Larrañagak. Gorrizen ustez, ezin daiteke has errudunaren bila, baina ados dago Larrañagak esandakoarekin. «Baloia ateratzerakoan, askotan ezegonkortasuna du Realeko defentsak, eta aurreko lerroetan kutsatzen da hori».


Manu Azkarate Espainiaratzea erabaki du Paueko Auzitegiak

Defentsa abokatuak helegitea jarriko du. Euroagindu baten harira, preso ohia martxoaren 7an atxilotu zuten, Ziburun. Frantziak Asier Ezeiza eta Leire Lopez Zurutuza estraditatu ditu.

Paueko Auzitegiak Manu Azkarate euskal preso ohiaren (Tolosa, 1963) estradizioa onartu du. Euroagindu baten harira, martxoaren 7an atxilotu zuten, Ziburun, eta egun berean geratu zen behin-behinean aske, kontrol judizial pean. Kasua maiatzaren 15ean aztertu zuten Pauen, eta auzitegiak orain eman du berria. Defentsa abokatuak helegitea jarriko du.

Azkarate 2004az geroztik bizi da kontrol judizial pean eta, atxiloketako egunean hainbat komunikabidek esan zutenez, baldintza guztiak ez errespetatu izana leporatzen dio Espainiako Auzitegi Nazionalak..

Hesteetako eritasun larri bat

Hesteetako eritasun larri bat du preso ohiak, eta gaixotasun larri eta sendaezina izaki, 2004ko ekainean kontrol judizial pean aske utzi zuten. Lehen aldikoz, 1986an kartzelatu zuten, ETArekin lotuta, eta 1992ko abenduan aske utzi zuten baldintzapean, gaixotasun larria zuela eta. 2004an aske uzteko erabakia baliogabetu zioten, eta preso sartu berriro. Bost hilabete preso pasatu ondoan atera zen kalera, borroka luze eta gogor bat eraman ondoan. Gose, egarri eta medikazio greba hasi, eta Donostiako Ospitalera eraman behar izan zuten; baina, senda-agiria eman, eta berehala berriz espetxeratu zuten. Herritar eta eragile andana mobilizatu zen orduan, Azkarate kalera zezaten exijitzeko. 2004ko ekainean aske utzi zuten.

Frantziak Asier Ezeiza eta Leire Lopez Zurutuza estraditatu ditu

Frantziak Espainiaren esku utzi ditu gaur Asier Ezeiza Aierra eta Leire Lopez Zurutuza ustezko etakideak. Auzitegi Nazionalak egin zuen eskaera, delitu batzuk egin zituztelakoan.


Antxiola kalearen irisgarritasuna hobetzeko lanak egingo dituzte

Datorren astean hasiko dira lanak eta 8 aste inguru iraungo dute

Antxiola kaleko atarien irisgarritasuna hobetzeko lanak hasiko ditu Udalak datorren astean. 2011n onartutako Orioko Irisgarritasunaren II. Planean jasota dago lan hori. Bataz beste, %19ko malda du Antxiola kaleak, eta lanekin ezin izango da hori aldatu, baina bizilagunentzat –batez ere mugikortasun arazoak dituztenentzat– kalean mugitzea erosoago izatea dute helburu.

8 aste inguru iraungo dute lanek eta 78.000 euroko kostua izango dute. Eusko Jarularitzak 11.800 euroko laguntza emango dio Udalari lanak egiteko. Hauek dira egingo dituzten lanak:

Antxiola 9-11 atarietara iristeko etxearen atzeko aldeko pasaera egokituko dute: kota jaitsiko dute eta 2 metrora zabalduko dute pasabidea. Horrela, eskailerarik gabe iritsi ahal izango da atari horietara.

Antxiola 5eko atariko sarbidea egokituko dute: arriskurik ez egoteko eta sarbidea egokitzeko neurriak hartuko dituzte.

Antxiola 13-15 eta 17 atarietako aldatsa egokituko dute, eskailerak kenduko dituzte eta baranda jarriko dute lagungarri izateko eta babesteko.

Kaleko argiteria hobetuko dute.


San Juan auzoan jaiak ospatuko dituzte

Jaietan egongo da bihartik aurrera Bergarako San Juan auzoa. Makal jasotzea, trikipoteoa eta auzo afaria egingo dituzte, eta arratsaldean zehar umeentzat jolasak izango dira eliza ondoko plazan. Hilaren 24a ere, San Juan eguna, ekintzaz beteta dator: meza, musika, lehiaketak... denetarik izango dute auzoan.

Honakoa da egitaraua:

Ekainak 20, zapatua:

17:00 Patinetan jolasak.

18:00 Umeentzako jolasak.

19:00 Makal jasotzea plazan.

20:00 Triki-poteoa.

22:00 Auzo afaria.

Ekainak 24, martitzena:

12:00 Meza. Ondoren, IV. lora sorta lehiaketa eta txorixoa eta salda.

12:15 Ortuko argazkien erakusketa.

12:30 Auzoko zaharrei omenaldia+trikitilariak.

13:00 V. Ortu txapelketako sari banaketa.

14:30 Jubilatuen bazkaria.


Euskal Herria puntatik puntara

Sakanan badira lagunartean geratu eta astebururo irteerak egiten dituzten motorzaleak. Horietako taldetxo batek Euskal Trail Motardsekin bat egin du. "Iaz sortu zen taldea, interneteko foro baten bidez. 86 kide gaude, baina antolatu izan ditugun irteeratan 30 inguru biltzen gara" azaldu digu Jose Luis Izagirre "Iza" altsasuarrak. Berarekin batera beste sakandar batzuk dira taldeko kideak: Roberto, Julio eta Rufo altsasuarrak, Sergio lakuntzarra, Clemente dorrobarra eta Angel uhartearra. Orain arte hilero egin izan dute irteeraren bat.EHko lau puntuak lotuBiharko, garagarrilaren 25erako, Euskal Herriko lau puntu kardinalak edo muturretan dauden herriak lotzea da Euskal Trail Motards taldearen helburua. Hitzordua goizeko 8:00etan jarri dute Itziarren. Sakandarrak 6:30ak inguruan aterako dira bertara iristeko. Itziartik Bizkaiko Lanestosara joko dute, mendebaldera, jarraian Araba eta Nafarroa zeharkatu eta Kortesera heltzeko, hegoaldera. Segidan, Nafarroa zeharkatu eta Zuberoko Eskiula herrira helduko dira, ekialdera, eta gero, Lapurdiko Samatzeraino joko dute iparra lortzeko. Ibilbidea Itziarren despedituko dute.Guztira 860 km izango dira eta 12 ordutan egitea espero dute. Luzea eta gogorra izango da, erresistentziakoa. "Deialdia zabala da eta nahi duen oro hurbildu daiteke gurekin I. Raid Lau Haizetara, Euskal Herria puntatik puntara zeharkatzera" dio Izak.www.trail-motard.mforos.comEuskal Trail Motards taldearen informazio guztia.


Urdulizko Udalak webgunea berritu du

Urdulizko Udalak www.urduliz.eu webgune berria garatu du Bizkaiko Foru Aldundiak sustatutako BiscayTIK proiektuarekin batera. Atari berriari esker, "modernoagoa izanik eta, era berean, erabilgarriagoa, herritarrei eskaintzen zaien zerbitzuak kalitate-jauzi handia emango du. Horrela, Udala egunean 24 orduz egongo da irekita interneten, asteko zazpi egunetan", adierazi dute tokiko arduradunek. Gainera, laster posible izango da udal izapide ugari interneten bidez egitea, udaletxera joan beharrik gabe. "Web berriari esker hainbat izapide telematiko egin ahal izango dira eta horietako bakoitzari lotutako dokumentazioa deskargatu ahal izango da, Udalak modu digitalean sinatu eta balioztatutakoa", azaldu dute udalekoek. Halaber, egin gabe dauden izapideen egoera egiaztatzeko aukera ere eskainiko du gune berri horrek, "baita izapideen historiara sartzeko edo aurreko aldietan eskatutako dokumentuak deskargatzeko ere", gaineratu dute. Argazkian, Urduliz herria.

Web orriak udalerriko informazioa eskainiko du. "Eduki ugari" ere izango omen du, "modu erakargarrian aurkeztutakoak eta azken aukera teknologikoak erabiliz". Urdulizen irudi berrian oinarriturik plataforma "modernoa" sortu da, "intuiziozkoagoa, erabilgarriagoa eta eduki berriekin". Arlo batzuei buruzko informazioa (udal zerbitzuak, turismo eta kultur eskaintza edo euskara, besteak beste) emateaz gain, "helburua Urdulizko egungo egoera argi eta azkar eskaintzea da", adierazi dute udal arduradunek.

Webgune berria hainbat ataletan banatuta dago udalerriaren informazio osoa emateko. Gainera, lotura interesgarriekin eta mapa interaktiboarekin osotu dute gunea. Izan ere, "webgune berria interaktiboa izatea lortu nahi da, baita aldakorra ere, informazio beharren arabera eta herrian gertatzen diren aldaketen arabera", arduradunek esan dutenez.


"Gizarte zibilak parte hartzea da bake justu baterako bidea"

Gizarte zibilak ere gatazkaren konponbiderako badauka esatekorik eta egitekorik, Hernanen eta Funosasen arabera. ETAren desarmatzean, behintzat, eragile sozialek lortu dute zentraltasun bat.


Martxoaren 31ko biktimak gogoan

Azken urteotan bezala, arratsaldeko 20:00tan hainbat eta hainbat durangar batu dira Andra Mariako elizpean martxoaren 31ko bonbardaketako biktimak omentzeko.

1937ko martxoaren 31n hildako ehundaka herritarrak gogoan izan eta urteroko lore eskaintza egin dute Gerra Zibileko biktimen omenez. Gaurkoan ere, ahazturan galdu ezin daiteken gertakari lazgarri hura izan dute gogoan herritarrek.


Frantzian zein Islandian

Zinemaldiarekin batera, Arabako hainbat sortzailek lana aurkeztuko dute egunotan; Islandia, AEB edota Frantzian bilatu dituzte istorioak.

Gerrari artearekin erantzun zion kultur taldea, 1615ean Islandian izan ziren euskal baleontzien abenturak, Gasteizen Azkena rock jaialdiak utzitako aztarna, hildakoak berpizteko mendian predikatzen dabilen gizontxoa. Udazkeneko zizen antzera, ikasturte berriarekin hamaika istorio prestatu dituzte Arabako ikus-entzunezko sortzaileek. Horietako zenbaitek ostiralean, hilaren 16an, hasiko den Donostiako Zinemaldian aurkezteko aukera izango dute.

Gerra, erbestea eta artea izan ditu, hain zuzen, lanerako erreminta Estibaliz Urresola Laudioko zinegileak. Gai horiek harilkatuta sortu du Paris. Paperezko ahotsak dokumentala, Eusko Jaurlaritzaren 80. urteurren ospakizunekin batera prestatutako dokumental sorta baten barruan. Euskal Telebistaren enkarguz, Agirre lehendakariak artearekin zuen harremana eta garaiko Eresoinka kultur taldearen nondik-norakoak jaso ditu.

1937ko abuztuaren 19an, Agirre erbestean zela, Gabriel Olaizola musikariari deitu eta zera galdegin zion: "Gerra galduko dugu, baina artearen bitartez borrokan jarraitzeko beharra dugu". Hala sortu zen Eresoinka, erbestean ziren hainbat lagunek osatutako kultur taldea, Paris eta Europako beste hainbat eszenatokitan ibili zena. Dantzariak, margolariak, musikariak eta beste hainbat kide ziren Eresoinkan, bakearen aldeko mezuak igortzeko xedez. Eta taldekide horietako batekin, Inazita Olaizolarekin –Gabriel Olaizolaren alaba–, hitz egiteko aukera izan du Urresolak: "Opari bat izan da dokumentalari esker Inazita ezagutu eta harekin solasaldi hau izatea, hunkigarria; 97 urte ditu gaur egun, eta argitasun osoz azaldu ditu Eresoinkaren ingurukoak".

Erreportaje osoa irakurtzeko 74. Alean


Irailaren 20ra arte eman ahal izango da izena Kultur Etxearen ikastaroetan

Ikasturte honetarako ikastaro-zerrenda osatu du Berangoko Udalak. Bederatzi ikastaro eskainiko dituzte helduentzat (horietako zazpi urte osokoak), eta lau umeentzat. Barikuan amaituko da izena emateko epea.

Argazkigintza, fitness, ukelele, margolaritza, altzarien zaharberritzea... Hamaika jarduera egiteko aukera emango dute 2019/2020 ikasturteko ikastaroek Berangon, urritik aurrera. Udalak gogorarazi duenez, barikuan amaituko da izena emateko epea. Onartutakoen behin-behineko zerrenda hilaren 23an egingo dute publiko, eta behin betikoa 27an jakinaraziko da.

Bitartean, irailaren 25ean, zozketa egingo da eskari-kopurua lekuena baino handiagoa den ikastaroetan nork parte har dezakeen erabakitzeko. Helduen kasuan, 14 edo 16 leku dago ikastaro bakoitzeko. Umeenean, 12 edo 14. Betiere, gutxienez hamar lagunek eman beharko dute izena ikastaro bat abian ipintzeko, eta horietatik zortzik Berangon erroldatutakoak izan beharko dute. Gainera, erroldatuek izango dute lehentasuna lekuak hartzeko orduan, eta Berangotik kanpokoak direnek baino merkeago ordainduko dute ikastaroa.

Helduentzako ikastaro bi (argazkigintza eta global fitness) eta umeentzako beste bi (ukelelea eta xakea) hiru hilabetekoak izango dira eta urtarriletik martxora bitartean emango dituzte. Beste denak urrian hasi eta maiatzean amaituko dira. Adinez beherakoen kasuan, ikastaro bi izango dira urte osokoak: dantza modernoa eta margolaritza ingelesez; hainbat taldetan banatuko dituzte, adinaren arabera.

Ikastaro denak Santa Anako Kultur Etxean emango dira. Webgune honetan ikus daitezke zerrenda osoa eta arautegia.


Belarriprest izateko zalantzan dauden herritarrei parte hartzeko deia egin diete

Ariketa soziala antolatzen ari diren zenbait erakundetako ordezkariek oraindik izena eman ez duten herritarrei parte hartzeko deia egin diete. Hizkuntza ohiturak aldatu eta euskararen erabilera areagotzeko ariketa soziala azaroaren 20tik abenduaren 4ra bitartean egingo da, eta ariketan belarriprest izango diren herritarrak izatearen garrantzia azpimarratu dute.

Herritarren eguneroko harremanetan hizkuntza inertziak astindu eta euskararen erabilera areagotzea da Euskaraldiaren helburu nagusia. Harreman horiek, COVID-19aren eraginez mugatuta eta baldintzatuta egon arren, egunerokoak izaten jarraitzen dute. “Kalean presentzia gutxiago izango dugun arren, hurbileko harreman sareetan hizkuntza-ohiturak aldatzea posible dela, eta Euskaraldia egin egingo da”, azpimarratu du Arrate Illaro Euskaraldiaren koordinatzaileak.

Era berean, pandemiak eragindako egoeran arlo digitalak herritarren arteko harremanetan hartu duen garrantzia handitu egin dela aintzat hartuta, gailuen arteko komunikazioan Ahobizi edo Belarriprest aritzeko gomendio eta jarraibideak zabaldu dituzte.

Aurten, Euskal Herri osoko 421 udalerritan egingo da ariketa, eta 25.000 arigunetik gora osatu dira 6.800 entitatetan. Beraz, ariketa egiteko oinarri sendoa dagoela adierazi dute antolatzaileek. Ariketa izango den 15 egunetan, etxean, lanean, merkataritzan zein eremu digitalean ditugun harremanetan aldaketak egiteko, Euskaraldia baliagarria izango dela nabarmendu dute.

Euskaraldian izena emateko epea oraindik ere zabalik dagoela eta bereziki belarriprest izan ala ez zalantzan dauden herritarrei luzatu diete izena emateko proposamena. Izan ere, momentuz aktibatu diren herritarren gehiengoak Ahobizi izatea erabaki du. Ariketa egiteko modua adierazten duten bi rol horiek dira beharrezkoak, antolatzaileen esanetan, taldean euskara gehiago erabiltzeko.

Bingen Zupiria Kultura eta Hizkuntza Politikako Sailburuak Belarriprest rola aukeratu duela adierazi du

Lehen edizioko emaitzek azaleratu zutenez, Belarriprest gisa parte hartu zutenek ariketa egin aurretik baino jokaera aktiboagoa eduki zuten, gerora, hizkuntzarekiko. Beraz, Belarriprest rolak norberaren zein ingurukoen hizkuntza-ohiturak aldatzen laguntzen duela azpimarratu dute, euskaraz gehiagotan egiteaz gain, ingurukoei hala aritzeko gonbidapena egiten bai die Belarriprest direnek.

Bingen Zupiria Kultura eta Hizkuntza Politikako Sailburuak Belarriprest rola aukeratu duela adierazi du. “Nirekin euskaraz egin nahi duenari euskaraz egin iezadala nahi dut, horretarako gonbidapen bat luzatu nahi diet. Belarriprest izanda euskara ulertzen dudala, euskara gehiagotan entzun nahi dudala eta ahal den guztietan erabiliko dudala adierazi nahi dut”.

Zupiriak dio Euskaraldiak herritar guztioi egiten digula euskara 15 egunez erabiltzeko gonbitea; “ahalegin hori eskatzen digu”, gehitu du Sailburuak. “Berdin da euskaraz ondo moldatzen garen edo ulertzen dugun, baina euskararen erabilera ahalbideratzea eta erabili nahi duenari bidea erraztea da helburua. Horrek apurtuko ditu inertziak eta ekarriko ditu hizkuntza portaeretan aldaketak. Herritarrak aktibatzeko eta herritarrak batzeko balioko du ariketak”.

Bestalde, esan dutenez hiriguneetakoak izan ziren lehen edizioan parte hartu zuten Ahobizi eta Belarriprest gehienak. Hizkuntzaren erabileran garrantzia handia dute eremu horiek, herritar asko bizitzeaz gain, inguruko herrietatik lanera, ikastera edo merkataritzara gerturatzen baitira egunero milaka pertsona. Horregatik, euskara kalean ikusgarri egin, hizkuntza-ohiturak aldatu eta ariketan parte hartzera deitu dituzte hiriguneetako biztanleak.

Unai Rementeria Bizkaiko Ahaldun Nagusiak ondokoa adierazi zuen: “Bizkaitar guztiei orain arte bezala euskararen aldeko inplikazioa erakusteko eskatzen diet dezaten. Euskaraldian aktiboki parte hartzeko deia eta gonbidapena egiten diet: Izan Ahobizi, izan Belarriprest”.


Imazek EAJko afiliatuei Euskaldunara joateko dei egin die

Josu Jon Imaz EAJren EBBren presidenteak dei egin die alderdiko afiliatuei igandean Bilbora, Euskalduna Jauregira joan daitezen, Eusko Jaurlaritzak antolatu duen biktimen aldeko ekitaldian parte hartzeko. Imaz bera izango da EAJren ordezkari gorena han.

EB-Berdeetatik Javier Madrazo koordinatzaile nagusia eta Jaurlaritzaren sailburua, Kontxi Bilbao, Antton Karrera eta Oscar Matute Eusko Legebiltzarreko kideak, eta Mikel Arana bozeramailea joango dira ordezkari gisa. EB-Berdeen ustez, igandeko omenaldiak "Estatuaren terrorismoaren biktimak ere hartzen ditu".


Larrañagaren izendapenak agerian utzi du patronalen arteko giro txarra

Cebekek abstentziora jo du Arabako patronalaren "desleialtasuna" salatzeko. Roberto Larrañaga presidente berriak ez du baztertu Confebasken barne orekaren inguruko "hausnarketa" bat egitea.

Cebek Bizkaiko patronalak abstentzioarekin erantzun die Roberto Larrañagak sortzen dizkion zalantzei, baina ez da harago joan. Alegia, bizkaitarrek SEArekin duten egonezin giroak ez du oztopatu SEAren hautagairen izendapena ezeko boto batekin.

Confebasken barne araudiak jasotzen duen bezala, txandaka hautatzen dute patronalen konfederazioko burua. Aurreko urteotan, Miguel Angel Lujua bizkaitarra izan da postuan, eta, orain, Arabako SEAri egokitu zaio hautagaia proposatzea. Larrañaga aukeratu zuen orain aste batzuk, eraikuntza alorreko Zikotz enpresako burua. Haatik, Bizkaiko Cebekek ez zuen begi onez ikusi Eibarren jaiotako enpresaburua, bi arrazoi direla eta. Lehenik eta behin, prentsaren bidez jakin zuen Larrañaga izango zela SEAren hautagaia, eta ez komunikazio ofizial baten bidez. SEAk ongi kudeatu ez zuen filtrazio horrek sortutako ezinegona bideratzeko batzarra egin zen hautagaiarekin, eta, paradoxikoki, ezinegona handitu egin zen. Larrañagak «protagonismorik» ez zuela nahi esan ei zion Cebeki, «soslai apala» nahiago zuela, eta musika hori ez zitzaien batere gustatu bizkaitarrei.

Lan harremanak oso desarautuak dauden aro honetan, Araba, Bizkai eta Gipuzkoako patronalak biltzen dituen konfederazioak aurpegia eman behar duela uste du Cebekek; orain arte Miguel Angel Lujuak hedabideetan azaltzeko erakutsi duen maiztasuna nahiko luke Cebekek, patronalaren iritziak eta beharrak aldiro-aldiro gizartera daitezen.

Cebek beldur da Larrañaga SEAren irizpideei hauspo emateko pieza baino ez izatea. Hiru lurraldeen ahotsa izan dadin nahi du. Gipuzkoako Adegi, berriz, ez da oztopo izan Larrañagaren izendapenerako. Baina "soslai apaleko presidentea" izan daitekeenaz harago, patronalen arteko "desorekak" eta "desleialtasunak" kezkatzen dute Cebeken. Larrañagak berak kargua hartu eta berehala esan du ezin dela baztertu Confebasken barne harremanen eredua berraztertzea. Hiru patronalek konfederazioan duten pisu beraren inguruko "hausnarketa" egin daitekeela aipatu du.

Sindikatuentzat hitz onak izan ditu; "euskal sindikatu guztien ordezkariei" deituko die, "batzar pertsonalak edukitzeko eta harremana iraunkor bat ezartzen saiatzeko". Negoziazio kolektiboa ere aipatu du Confebaskeko presidente berriak, enpresarien eta langileen artean "elkarrizketa eta adostasun gehiago" nahi duela esateko.

Roberto Larrañaga (Eibar, 1958) Miguell Angel Lujua presidente ohiarekin eta Eduardo Aretxaga idazkari nagusiarekin egin du agerraldia prentsaren aurrean. Adegi, Cebek eta SEAko agintariak kazetarien alboan eserita entzun dituzte presidente berriaren adierazpenak.

Historia pixka bat

Franco jeneralaren diktadura bukatu aurretik saiatu ziren Araba, Bizkai eta Gipuzkoako enpresariak estreinakoz euren arteko erakunde bat eratzen. Einkor esan zioten lehenengo proiektuari, baina ez zuen askorik iraun. 1976an Zarauzko Euromar eraikinean egindako bileran, erakundea desegitea erabaki zuten; Euskadi ala País Vasco erabili, horretan ere ez zegoen adostasunik, adibidez.

Hiru lurraldeetan, ordea, patronalak bere erakundeak sortu zituen urte gutxian, batzuetan bat baino gehiago —gero bakarrean bildu baziren ere—, eta 1983ko martxoan, Confebask jaio zen, Pedro Arroyo, Jose Maria Vizcaino y Gonzalo Artiach, SEA, Adegui eta CEVeko presidenteek Bilbon emandako sinadurekin. 13.000 enpresa pribatu bildu zituen Confebaskek lehenengo urtean. 1988an, beste urrats bat egin zuen Confebaskek Espainiako CEOEn sartuta.


PPk kale antzerki jaialdia egitea proposatu du

Iurretako PP alderdiak herriko turismoa eta kultura sustatzeko proposamen sorta aurkeztu du udaletxean. Horietako batek, kaleko antzerki jaialdi bat egitea proposatzen du, asteburu batean zehar, malabareak, umeentzako antzerkia, txotxongiloak, magia eta musika txandakatuko lituzkeena.

Gabriel Rodrigo PPko zinegotziaren esanetan, “ekimen horrekin eta antzekoekin Iurreta Durangaldeko kulturgintzako erreferente bihurtu nahi dugu”. Era berean, “herritarren integrazioa bultzatuko lukeen ekimena da, eta herria eszenatoki erraldoi bihurtuko lukeena”. Ekimena antolatzeko 15.000 euroko gastua aurreikusi dute, eta babesle pribatuak lortuz gero, gastuak jaitsi egingo liratekeela diote.

Rodrigok alderdi guztien laguntasuna eskatzen du asmoa gauzatzeko, eta “mota guztietako proposemenei irekita” dagoen ekimena dela azpimarratu du: “Aldaketei irekita gaude, beti ere, denon adostasunarekin hartutakoak badira”.


Siriako gatazka

Sirian «trantsizioa» egiteko bide orria adostu dute munduko herrialde nagusiek; tartean, Errusia eta AEBak


Ez dakit

«Hemen bezela inun ez dek bizitzen!». Horixe esan zidan batek baino gehiagok atzerrira bizitzera nindoala esan nienean. Eta, hara non, hori esaten zidatenak ez ziren hain zuzen zazpi kontinenteetan hara eta hona ibilitakoak, Aizpurutxotik pare bat aldiz justu-justu pasatutakoak baizik.

Gizakiongan arlo guztietan maizegi sumatzen dudan jokabidearen adibide bat besterik ez da. Ez jakin eta ziurtatu. Gainera, paradoxikoki, zenbat eta gutxiago jakin, orduan eta konbentzituagoa izaten da norberaren sineskera.

Azken finean, norberak usaindu, ikusi, entzun, ukitu dituen gauzen gain soilik esan dezake nolabaiteko jakintza duela. Beste guztiak zalantzaren etiketa izan beharko luke lagun, zeharkako informazio iturrietatik etorria izaki. Baina ez, zalantzan jarri beharrean eta «ez dakit» esan beharrean, sinesgarritasuna ematen diogu, gure morbo, interes edo auskalo zeren arabera.

Eskala txikian, hau da, herri mailan, txutxu-mutxuak dira zeharkako informazio iturri nagusi. «Omen huan», «omen zaukek» eta «omen dek». Hemen, gainera, gauza kurioso bat gertatzen da: beti albiste txarrak direla. «Kantzerra omen zaukek» eta «separau ein omen dituk» dira albisteen izarrak.

Eskala ertainean, hau da, eskualde, probintzia, estatu, komunitate eta abarretan, komunikabideak, sare sozialak eta abar ditugu. Denok dakigu denek inpartzialetik gutxi dutela, baina egon lasai, gure inkontzientea arduratuko da fidagarritasuna emateaz.

Eta, azkenik, eskala handia dugu, zenbaterainoko eskala duen ere ez dakigun unibertso hori. Hor, gure ezjakintasun maila desproportzionala da. Baina mugagabeko ezjakintasun horri erantzuteko sortu ziren erlijioak. Eta hemen arazoa fededunek euren sinesmena egiatzat hartzea izan ohi da.

Zergatik kostatzen zaigu «ez dakit» esatea?

Bere burua jakituntzat duenaren bidea labur geratu ohi da, beste biderik arakatzeko beharrik ere sentitzen ez duelako. Ezjakintasunaren kontzientzia dutenek, aldiz, ikuspegi irekiago bat azaldu ohi dute. Bide onena zein den ez dakitenez, berauek ezagutu eta aztertzeko joera dute. Kuriositateak bultzatutako bideetan barna, bidezidor gehiago eta gehiago ager daitezke. Eta bidea eginez konturatzen dira Sokratesek zioena egia dela: zenbat eta gehiago jakin, ezer ez dakizula jabetzen zarela. Dakizun gauza bakarra ezer ez dakizula dela. Greziako pertsonarik jakintsuena kontsideratzen omen zen, besteekin alderatuz bere ezjakintasunaz jabetzen zelako soilik.

Horregatik, gero eta gehiago atsegin dut «ez dakit» esaten duen jendea. «Ez dakit» horrek, hasteko, umildadearen bertutea ematen diolako dioenari. Eta umildadeak bidelagun onak dakartzalakoan nago. Pentsaera irekia, jakin-mina, sosegua. Bai, sosegua diot, zeren ezjakintasunaren jabe izateak nolabaiteko lasaitasuna ematen baitu, beste aldarte bat.

Behin musikako irakasle batek esan zidan:«Ona naizela uste dudan bakoitzean Espainian zehar joaten naiz umiltasun sendaketa bila. Eta otzan-otzan bueltatzen naiz». Futbol entrenatzaile batek ere honako hau esan omen zuen beste taldeko entrenatzaileak prentsaurrekoan bere taldea askoz hobea zela adierazi zuenean: «Denok uste dugu munduko emazterik ederrena dugula, ogia erostera ateratzen garen arte».

«Gizateriaren arazo handiena, tentelak guztiaz ziur eta adimentsuak zalantzaz beteak daudela da», Bertrand Russell.


Santa Ageda egunez ere kantuan

Santa Ageda bezperan ez ezik, egunean ere ibili dira kantuan eta eskean neska-mutikoak. Goizeko hotzarekin kikildu barik, eztarriak berotu eta kale bazterrak alaitu dituzte Kurtzebarri eskolako umeek.


«Ezagutzen dugunetik ihes egin nahi nuen, baina zaila egin zait»

Zientzia fikziozko film bat egin nahian hasi zen Luis Mari de Juan ordiziarra, baina hori egitea zaila izango zelakoan, eleberri bihurtu du ‘Osiris, viaje a la eternidad’ egitasmoa.Badira urte batzuk Luis Mari de Juan ordiziarra film bat egiteko gidoia mamitzen hasi zela. Une hartan idatzita zuena pantaila handira eramateko zaila iruditu, eta eleberri bihurtu zuen Osiris, viaje a la eternidad izenburua jarri dion liburua. Orain hamabost egun aurkezten zuen zientzia fikzioan oinarritutako istorioa.Zure lehenengo eleberria da ‘Osiris’. Baina film bat izatea zen hasierako ideia.Bai hala da! 2007. urtean amaitu nuen lehenengo zirriborroa. Nire asmo nagusia film baterako gidoi bat egitea zen. Hala ere gauzak ez ziren espero bezala atera. Izan ere, gidoigintzan aritzen den lagun bat daukat eta hari pasa nion testua. Hark esan zidan, gidoi batek beste formatu bat izan behar duela, giroa eta natura ondo deskribatu behar direla alegia. Beraz, buruari hainbat buelta eman ostean, eleberri modura argitaratzea erabaki nuen.Zer kontatzen duzu liburu honetan?3000. urtean kokatzen da. Androideak eta gizakiak dira protagonistak, eta Osiris planetara joango dira bizitza babesten duen material baten bila. Material horren bila abiatzeak, hainbat gatazka sortuko ditu gizartean, izan ere batzuk ez dute nahiko material hori lurrera ekartzea.Nire mundu propioa sortu nahi nuen, egun ezagutzen dugun hortatik ihes egin, baina zaila egin zait. Istorioan, gauza asko aldatu ditut horretarako, nahiz eta errealitatetik guztiz ihes egitea ezinezkoa izan zaidan. Azkenean, egun gertatzen denaren antzeko zerbait kontatu dudala ere uste dut batzuetan.Eta nola egiten dute bidaia hori?Haiek prestatutako ontzi batean egiten dute. 300 urte iraungo duen bidaia da, eta beraz belaunaldi aldaketak ere egongo dira kontakizunean zehar. Hasieran agertzen diren pertsonaia batzuk hil, eta berriak etorriko dira.Pertsonaien inguruan zer aurreratu dezakezu?Mister Bono androideak pisu handia du liburuan, hura izango baita guztia kontrolatzen duena. Asko gustatzen zaidan pertsonaia da, baina haren inguruan idaztea asko kostatzen zaidala ere aitortu behar dut.Errealitatetik aldentzen saiatu zarela esan duzu, baina zaila egin zaizula diozu.Gaur egungo gizarteari kritika moduko bat egiteko balio izan dit eleberria idazteak. Dena den, egia da, errealitatetik gehiago aldentzea zela lehenengo ideia, baina oso zaila dela konturatu naiz.Gizarteari kritika batetik, eta gizakiaren beraren maltzurkeria ere landu dut liburuan. Horrela, eleberrian jaiotzen diren pertsonaia guztiei, proteina bat sartzen diete buruan, egunen batean jarrera maltzur edo agresiboa izaten badute, haiek kontrolatu ahal izateko. Horren eraginez, geldirik gelditzen dira, blokeatuta bezala, eta ezingo dute kalterik egin. Gizakiaren instintu maltzur hori kontrolpean izan arte urte asko pasatu beharko dira, benetako mundu honetan.Bestalde, armarik gabeko istorioa ere bada nirea, izan ere, sekulako gerra baten ondorioz, armak eta armada desagertzen dira. Eta ez hori bakarrik, gizarteari ere buelta eman diot; estaturik gabeko mundua da liburuan irudikatu dudana. Ingurumen aldetik ere oso mundu desberdina da eleberrian agertzen den Lurra.Zergatik zientzia fikzioa?Horrelako gaiak jorratzen dituzten film eta liburu asko daudela badakit, baina nik nire ikuspuntua eman nahi nion. Ez zait gustatzen horiek nola azaltzen duten gaia. Adibidez, guztiek erakutsi ohi dute zeinen ederra den espazioan barrena bidaiatzea espaziontzi berezi batean; alegia, beste planetak eta izarrak ikusiz. Baina hori ez dator errealitatearekin bat. Espazioan barrena bidaiatzen dutenek, badakite inguruko guztia beltz ikusiko dutela, hutsa ikusiko dute, eta ez dituzte begiztatuko egun filmeetan agertzen diren irudi zirraragarriak.Bigarren zatia izango al du istorioak?Bai noski, oraindik kontatzeko asko dut eta bigarren zatian ari naiz lanean.


Oriotarrak ETB1eko saio berrian

Batek Daki saioa estreinatuko da gaur ETB1en. Aitziber Garmendiak gidatzen duen saioko lagunak –bera barne– Orion izan ziren atzo, datozen asteetako saio baterako irudiak hartzen.

Ohi bezala, bingoan aritu ziren atzo Orioko jubilatuak. Kultur etxean egiten dute asteazkenero zita, eta atzo ere horrela egin zuten. Atzokoa, ordea, desberdina izan zen. Bingoan jokatzen ari ziren bitartean ETBko kameralariak irudiak grabatzen ibili baitziren.

Bi kamera aritu ziren irudiak hartzen. Produkzio langile bat ere etorri zen Oriora, baita Aitziber Garmendia bera eta Aitzol Barandiaran ere.

Ostegunero emitituko da saioa. Gaur izango da lehen emisio eguna, 22:15ean, eta amatasunaren inguruko kezkak argituko ditu. Saio bakoitzak Garmendiaren zalantza existentzial bat izango du ardatz eta gai serioei umoretik helduko die Garmendiak.


“Israelgo sorkuntzaren promozioa gobernuaren politikaren propagandarako tresna zentrala da”

Gutun irekia idatzi diote Biarritzen gaur (asteartea) hasi den FIPA ikus-entzunezkoen festibaleko zuzendaritzari Israelgo gobernuarekin kolaboratu izana salatzeko. Lehen ehun izenpetzaileetan zinema eta telebista munduko izen famatuak ageri dira, Ken Loach besteak beste.

Ken Loachekin batean Mike Leigh, Aki Kaurismaki, Rebecca O’Brien, Maï Masri, Elia Suleiman, Najwa Najjar, Avi Mograbi, Yousri Nasrallah, Anne-Marie Jacir eta nazioarteko beste izen ezagun anitz ikusi daitezke publiko egin duten gutun irekian (hemen frantsesez). Astearte honetan hasi eta 28ra arte luzatuko den FIPA festibalak Israel hartu du ardatz aurtengoan, aitzineko urteetan Australia, Espainia eta Kanadarekin egin zuen bezala. Gutun irekian “okupazioa, kolonizazioa eta palestinar populuaren garbiketa etnikoa indartzen ari den israeldar gobernuarekin partaidetza” egin izana kritikatzen diote festibaleko zuzendaritzari. “Palestinar herria bere lurretatik kanporatu zutenetik 70 urte beteko direla” oroitarazten dute.

Gutuna hitz gogorrekin idatzia da, FIPAren erabakia “kolaborazio” gisa ikusten baitute izenpetzaileek “Israelgo historian izan den gobernu arrazistena eta eskuin-muturrekoena” delarik oraingoa haien ustez. Gehitzen dute “Israelgo sorkuntzaren promozioa”, hain zuzen festibalak agerian utzi nahi duena aurtengo edizioarekin, “gobernuaren politikaren propagandarako tresna zentrala” dela.

Festibaleko antolatzaileei “Israelgo gobernuarekin [duten] harremana berriz aztertzeko” eskatu eta bertako “atzerri aferetako ministeritzarekin eta Frantziako israeldar enbaxadarekin duten hitzarmena haustea” eskatzen diete. Israelen zentratzea “halako gobernu batekin kolaboratuz”, gutunaren egileen arabera, “ezin da posizio neutro” bat izan, baizik eta “sostengu bat, baita laguntza bat ere”. Azpimarratzen dute israeldar film egileak lagundu daitezkeela “nazioarteko hitzarmenetatik eta zuzenbidetik kanpo kokatzen den Estatu batekin traturik egin gabe”. Eskaera, azkenik militar israeldarren erasoetan bizia galdu duten film egile palestinarren “begirunez” egiten dutela diote.


Asteburu honetan jaiak ospatuko dituzte Torreauzon eta Zubillagan

San Pedro jaiak ospatzen dituzte bi auzoek; gaur hasi eta domekara bitartean, mota guztietako ekintzak egongo dira bi auzoetan.

Torreauzon bihar goizean hasiko dituzte jaiak, etxafuego jaurtiketarekin. 11:00etan, kalejira egingo dute baserriz baserri, trikitilariek lagunduta eta ondoren, auzoko txikiteoa egongo da. Arratsaldean, mus txapelketa izango da, 16:30etan. Gaztetxoentzat, berriz, Kulki taldearekin, baserriko jolasak. Gero, txokolatea eta gozokiak banatuko zaizkie bertaratutakoei, Trikimailu taldearen musika emanaldiarekin batera.

Domekan, krosa egongo da, 11:00etan. 12:30ean, meza nagusia izango da, auzoko ermitan eta ondoren, luntxa, herriko dantzari, trikitilari eta bertsolariekin. 14:30ean, auzo bazkaria izango da Etxe Aundin, Miren Errasti eta Maddalen Arzallus trikitilariek alaiturik.

Pedro Irizar auzotarrari omenaldia

Zubilagan, berriz, gaur 19:00etan Pello basurdearen jaitsiera izango da eta gero, auzo barbakoa egingo dute. 20:30ean, nagusiendako toka txapelketa izango da eta 22:00etan, Umore Gaua.

Bihar, 11:30ean haur jokoak izango dira. 13:00etan, berriz, gazteen toka txapelketa. 16:30ean, Haur Happy festa izango da 17:00etan, mus txapelketa. Ondoren, 18:30ean, txorimaloak eta txokolate-jana. Bukatzean, DJ Amaiaren emanaldia, Gauargi taldearekin eta mozorro lehiaketa. Afalostean, emanaldiaren jarraipena eta mozorro lehiaketako sari-banaketa.

Domekan, 11:00etan meza egingo dute eta ondoren, jubilatuendako luntxa. 12:45ean Pedro Irizar auzotarrari omenaldia egingo diote, 100 urte bete dituelako aurten. Gero, Gazteen Pilota Txapelketako finalak jokatuko dira. 17:00etan, txorimaloak egongo dira eta ondoren zinta lasterketa. 21:00etan, basurdeari agurra.

Torreauzoko egitaraua:

Uztailak 2, zapatua

9:00etan, itxaflero jaurtiketa.

11:00etan, trikitilariekin kalejira baserriz baserri

13:00ean, auzoko txikiteoa.

16:30etan, Torreauzoko XXXI. mus txapelketa (izen-ematea16:30ak baino lehenago).

17:00etatik 19.00etara, KULKI kultur eta kirol taldearekin, BASERRIKO JOLASAK haur eta gaztetxoentzat.

19:00etan, txokolatea eta gozokiak bertaratutako guztientzat.

19:00etan, TRIKIMAILU taldearekin erromeria.

Uztailak 3, domeka

9:00etan, itxaflero jaurtiketa.

11:00etan, Torreauzoko XIX. herri krosa.

11:45etan, sari banaketa.

12:30etan, auzoko elizan, meza nagusia.

13:00etan, luntxa herriko dantzari, bertsolari eta trikitilariekin.

14:30etan, auzoko bazkaria Etxe Aundi jatetxean, MIREN ERRASTI eta MADALEN ARZALLUS trikitilari bikoteak alaiturik.

Gauean,jaiei amaiera emateko itxaflero jaurtiketa.

Zubilagako egitaraua:

Uztailak 1, egubakoitza

19:00etan, txupinazoa eta “Pello” Basurdearen Jeitsiera

19:30ean, auzo barbakoa frontoian

20:30ean, nagusientzako toka txapelketa

22:00etan, Umore Gaua

Uztailak 2, zapatua

11:30ean, haur Jokoak Frontoian

13:00etan, gazteen 2. toka txapelketa

16:30ean, Haur Happy festa frontoian

17:00etan, mus txapelketa auzo elkartean

18:30ean, txokolatada eta txorimaloak

19:30ean, disko-festa DJ Amaia Gauargi taldearekin. Dantza eta mozorro ehiaketarako izen-ematea

22:00 Diskofestaren jarraipena (afalostean) eta mozorro lehiaketaren sariak

Uztailak 3, domeka

11:00etan, ongi etorria eta meza

11:45ean, luntxa auzoko jubilatuentzat

12:45ean, omenaldia: Pedro Irizaren 100. urteurrena. Dantzariak eta zozketa auzoko jubilatuentzat

13:15ean, Aloña Mendiko Gazteen Pilota Txapelketa Finalak

17:00etan, txorimaloak eta musika

17:30ean, zinta lasterketa

21:00etan, “Pello” basurdeari agurra


Musika elektroniko jaialdia, maiatzaren 6an gaztetxean

URRETXU // Maiatzaren 6an Kubeats musika elektroniko jaialdia egingo dute Urretxuko gaztetxean. Bilboko Radithor-ek, Bergarako Balza-k, Bilboko Jana Jan-ek eta Errioxako Ttun Ttun Brigade-k parte hartuko dute. Musika elektroniko jaialdi hau Kale Gorrian taldeak antolatu du.


Bi preso ohiren hitzaldia bihar Gaztetxean

Bihar presoen egoera hurbilagotik ezagutzeko aukera izango da Gaztetxean. Izan ere, Sotero Etxeandia eta Jon Agirre preso ohiek euren esperientzien berri emango dute. Espetxean bizi izandakoa zein kalera irten ostean izandako egokitzapena ezagutu ondoren, mahai-ingurua eta luntxa izango dira. Bi preso ohien jarduna 19:00etan hasiko da.


Obra eta Zerbitzuen Batzordea, gaur

Gaur bilduko da, goizeko 11:30etan udaletxeko pleno aretoan, Udaleko Obra eta Zerbitzuen Batzordea. Sei puntu izango dituzte lantzeko; tartean, kiroldegiko bulegoen berritze lanen proiektua eta pleguak, Arrobitxuloko igogailuaren proiektua idazteko baldintzen pleguak, eta Ergobiako plazaren antolamendua.

Ostiralean, berriz, Ogasuna eta Ondarea Batzordea bilduko da, 12:00etan pleno aretoan. Landu beharreko puntuen artean, 2019ko zerga ordenantzak.


Saharari buruzko hitzaldia

2011.2.15. Jalil Said Filali Sahara herriaren berri eman zuen hitzaldi bikoitzean. Lehenik ikasleen aurrean eta ondoren helduen artean. Bideo ikasleekin izandako solasaldirik aterata dago. Hitzaldia Hurria-Sahara elkarteak antolatu zuen.


2. "Dilistak eta Anabasa" jaialdia, larunbatean

"Hardcore-punk zaratari eta lentejei gorazarrea egiteko eguna izango da", antolatzaileen esanetan, abenduaren 12rako antolatu duten jaialdia. Honatx aurreratu diguten egitaraua:

Abenduak 12, larunbata

12:00 Lenteja txapelketa: "parte hartzaileek suak piztu eta prestatzeari ekingo diote. Baldintzak hauek izango dira: eltzea eta barazkiak zuen kontu; sua, lentejak, olioa eta gatza gure kontu; beganoa izan beharko du".

Ondoren, probatzaileek sari banaketa egingo dute bertso bidez eta bazkari herrikoia egingo da prestatutakoarekin.

Arratsaldean, sorpresak; "kontu ibili, edozer gerta daiteke!!!! ".

20:00etatik aurrera, kontzertua Usurbilgo Gaztetxean. "Hardcore eszenako toki desberdinetako talde ugari. Bertaratuko den jendeari euskal txapelarekin hurbiltzeko gonbitea egiten diogu. Nahi duenak kamixeta, trapu, tela zaharrak ekar ditzake aurtengo kartel irudia bertan serigrafiatu nahi ezkero aukera egongo baita muxutruk! ": No Human Existence (Grindcrust, Bourdeaux), Ras (Grindcore masters, Tolosa), Haginak (Hc, Orduña), Raza Odiada (D-beat, Bartzelona), Bataälla (Crust´n´roll, Salamanka)., No Retorno (Hc, Zaratazarautz)., Sub Rats (Crust, Portugalete)., Realidad ( Hc radikal, Arnedo).


Software librea mugitzen hasi da Hego Poloan

Pinguino honek gaur pozik egoteko beste arrazoi bat topatu du: Hego Poloan software librean dihardutenak gero eta aktiboago daude! Gizarte osoak ospatu behar luke, suziriak bota, xanpaina atera izotz artetik, iglooetako leihoetara ikurriñak haizatu… Bai, software librea alternatiba izan daiteke, Gilen Ateak maltzurrak erakutsi edo irakatsi gura izan digunaren kontra, eta horretan dabiltzan enpresak egon badaude gure artean. Orain dela gutxi jaio den Esleri (Euskadiko Software Libreko enpresen Elkartea), beraz, nire ongi etorririk beroena egin nahi diot. Ea jendeak topatzen duen haiengan Hego Polora migratzeko bidea, laguntza, behintzat, eskaintzen baitute, eta gero eta aitzaki gutxiago geratuko dira zuen kutxa pentsalari horiek birus mutante ikaragarri horrek kutsatuta bizitzeko!

Bide batez, mundua apurtxo bat libreago izan dadin lan egiten duten beste batzuk ere agurtu eta agertu nahi ditut, i-rratsaioa eta guzti eskaintzen diguten Teketen-ekoak. Xanpaina eta bokarta pintxoak guztiontzako!


SARRI GURE ARTEAN?

Berri horrekin esnatu ginen pasa den astean: Sarri hizlari? Noiz? Itzela albistea, baina oraindik ez dagoena argi…

Uste dut, “Sarrizale” guztioi, irrifarre bat atera zitzaigula berria jakitean. Azkenean gure artean! Zenbat urte sasian, baina a zelako plazera izan dugun bere obrak jarraituta. Gaur egungo gazteek Sarri gu baino lehenago ezagutu dute, eskolan, guk literatura gutxi landu genuen eta gramatika gehiegi! Unibertsitatean deskubritu nuen. Deustuko ikasle ohia eta bertan estimu handia zioten. Zenbatetan irakurriko nuen “Gartzelako poemak”, eta oraindik mesanotxean dudan liburua da, hor dago, eskura.

Berriak hautsak astindu ditu, eta ziur nago Madriletik, modu batera edo bestera, itzulera hau saihesten saiatuko direla.

Ia buelta hori egi bihurtzen den, eta laster barru gure artean daukagun.


Normalean baino 10.400 hildako gehiago izan dira Frantzian abuztuko lehen hiru asteetan

Frantziako ehorzketa enpresa handienetako batek egin duen azterketaren arabera, abuztuko lehenengo hiru asteetan beste urteetan baino 10.400 hildako gehiago izan dira beroaren eraginez. Ehorztetxe horrek Frantziako sektoreko %25a ordezkatzen du. Datu horiek emateko, beren datuak eta beste enpresa batzuetakoak erabili ditu. Hainbeste hildako beroaren eraginagatik izan dira. Ehorztetxe horren arabera, Paris inguruan, beste urteetan baino 3.000 hildako gehiago izan dira.

Hildakoen kopurua oso handia izan denez, gorpuak gordetzeko hozkailuak edukitzeko almazen bat jarri behar izan dute. Izan ere, hilotzak asko ziren eta denak lurperatu ezinda ibili dira.

Abuztuaren bukaeran, Frantziako Gobernuak hildakoen kontaketa zehatz eta ofiziala egingo du. Hala ere, 5.000 hildako inguru izango direla aurreratu dute egunotan Gobernuko iturriek.

Frantziako presidente Jacques Chirac gaur itzuli da oporretatik, eta bere gobernuko ministroei sail bakoitzeko krisiaren inguruko txosten bana egin dezaten eskatu die. Chiracek izan duen jarrerak zenbait harritu ditu. Orain arte Frantzian izan diren arazo guztietan aurrez aurre egon da Chirac, baina oraingoan krisia bere oporretako lekutik, Kanadatik, jarraitu du.

Bihar egingo den Ministroen Kontseiluan, krisiaren kudeaketaren azterketa egingo dute. Jean-Pierre Raffarin lehen ministroak autokritika bat egin dezaten eskatu die Gobernuko kideei. Osasun-ministro Jean-Francois Matteiek hitz egingo du lehendabizi kontseiluan. Osasun-ministro horrek lau aditu deitu ditu ikerketa eta ebaluazioa egin dezaten. Aditu horien ikerketaren lehenengo emaitza abuztuaren amaieran emango dute.

Kontseiluan Barne ministro Nicolas Sarkozyk ere hitz egingo du. Ministro hori suteen eta bitartekari falten kudeaketari buruz arituko da. Tenperatura altuek energia sektorean izan duen eragina Nicole Fontaine ministroak kontatuko du. Ingurugiroaz arduratzen den Roselyne Bachelote heriotzek naturan izan duten eraginaz hitz egingo du, eta Nekazaritzako arduradun Herve Gaymardek laguntzen inguruan mintzatuko da.

Azkenik, Pertsona Helduen idazkariak zaharren egoitzan hil diren pertsonen kopuruaz arituko da hizketan.

Frantziako osasun sistema goitik behera begira dezaten eskatu du Gobernuaren oposizioak, baina Gobernuak ez du hori onartu.


Herria antolatzeko plana martxoaren 31ra arte ikusgai

Iturri Kultur Etxean zabaldu dute erakusketa, eta ostegunetan udal-arkitektoa egongo da bertan azalpenak emateko. Alegazioak eta iritzia emateko aukera dago.

Zapatuan, Arriola bete-beteta, Hiri Antolamendurako Plan Nagusia azaldu zuten Elorrion. Datozen zortzi urtetarako plana kultur etxean jarri dute erakusgai. Zortzi asteko epea izango dute herritarrek plana ikusi eta haren inguruko iritziak emateko Niko Moreno Elorrioko alkatea, Maria Jose Olabarria udal-arkitektoa eta Juan Landa arkitekto juridikoa izan ziren zapatuan planari buruz egindako azalpenean. Juan Ramon Lombera arkitektoak gidatu du planaren erredakzio taldea, eta hauek dira proposamenetako batzuk: - San Antoneko lurretan 7 hektarea industriarako klasifikatzea. - Lince alboko lurretan sektorizatu bako lur zatia jartzea - Montorran, Goietan, San Pion eta gasolindegi alboan hutsune urbanoak betetzeko etxebizitzak eraikiko dituzte. San Antoneko bi blokeen artean ere etxebizitza gehiago egitea aurreikusten da planean. Etxebizitza horien dentsitatea Arau Subsidiarioen aurreko zirriborroan baino txikiagoa izango da. - Elgetako jaitsieran eta San Josen bideak hobetzeko proposamena. - Leiz-Miota auzoan lur batzuk nekazaritzako lur moduan klasifikatzea. - Ugarteko lurrak eta San Eloy alboko lurrak urbanizagarriak ez izatea proposatzen du planak. Aurreko proposamenean ez bezala.

Herritarren iritziaZapatuko ekitaldian, hainbat herritarrek San Antoneko lurretan egitekotan diren industria guneari buruzko kezka agertu zuten, eta nekazaritza lurrak babesteko eskariak ere egon ziren. Niko Moreno alkateak nabarmendu gura izan duenez, \"dokumentuak bere ibilbidea hasi baino ez du egin\". Oraindik, hobekuntzetarako gauzak falta direla ere azaldu du. Adibidez, Hiri debekatuaren mapako lanak gehitu behar zaizkio planari, eta oraindik babes ofizialeko etxeen kopurua zehaztu behar dute Hirigintza batzordean.

InformazioaIturriko erakusketa 9:00etatik 21:00etara egongo da zabalik, eta eguenetan udal-arkitektoa egongo da azalpenak emateko. Bestalde, planaren dokumentazioa udaletxean ere jaso daiteke, eta baita Udalaren web gunean ere.


Eskolako Agenda 21 egitasmoko bilera teknikoa egin dute Mutrikun

Iragan ostegunean ospatu zuten Eskolako Agenda 21 ekimenaren baitako bilera teknikoa Mutrikuko udaletxean. Jose Angel Lizardi alkatea, udaleko arkitekto-teknikoa, Aitziber Kortazar Debegesako Turismo eta Garapen Jasangarria saileko arduradunak eta tekniko batek, URA uraren euskal agentziako ordezkari bik eta Mutrikuko institutuko eta San Migel ikastetxeko ikasle eta irakasleek osatu zuten batzarra.

Mutrikuko Eskola Agenda 21eko bilera teknikoa. Argazkia: Debegesa

Aurtengo ikasturteko gaiak ura eta Deba ibaia izanik, bi horien inguruan sortutako kezkak eta zalantzak argitzeko asmoz joan ziren ikasleak udaletxera. Herri diagnostikoa egiten ari dira, eta ikasleek zenbait zalantza argitzeko beharra zeukaten. Galdera gehienen gaia Mijoa erreka izan zen. Alkateak eta gainontzeko arduradunek eta teknikoek emandako azalpenekin ekainean egingo duten udalbatza berezirako dokumentua prestatuko dute, ikasleek aurkitutako arazoei konponbidea emateko urtero aurkezten duten txostena hain zuzen.


30 taberna inguruk VIII. Pintxo Lehiaketan parte hartuko dute

Martxoak 14, 15, 19, 20, 21 eta 22 herriko 30 bat tabernek Laudioko VIII. Pintxo Lehiaketan parte hartuko dute. Pintxo guztiek 1,30 euro balioko dute eta bi asteburu horietan dastatu eta bozkatu ahalko dira.

Taberna edo jatetxe bakoitzak pintxo libre bat prestatuko du eta bi epaimahai mota egongo dira: alde batetik, teknikoa zeina gastronomian adituez osatuta egongo baiten; eta bestetik, herritarra.

Parte-hartzaile herritarrak kupoi bat bete beharko du, bertan ostalaritza establezimendu ezberdinetako 5 zigilu erantsita eta ontzi batean sartuz. Gutxienez zigilutako batek hiri-inguruko taberna batekoa izan beharko du.

Bestalde, epaimahai teknikoak 10 pintxorik onenak iragarri ondoren, hautatuek Zubiko Etxera joan eta pintxoa eraman beharko dute irabazlea zein den aukeratzeko.

Gainera, pintxo barrarik onena eskaintzen duen ostalaritza establezimendu bat ere aukeratuko dute. Epaimahaia teknikoak pintxoen ugaritasuna, aurkezpena edota zerbitzarien arreta kontuan hartuko du, besteak beste.

Parte hartuko dituzten tabernak eta eskainiko dituzten pintxoen izenak jakiteko concursopintxoslaudio.com web gunea bisita daiteke.


Musika eskolakoak Orion ariko dira, trikiti topaketan

Tomas Garbizu Lezoko Musika Eskolako hainbat ikasle Orion izango dira bihar. Izan ere, trikiti eta pandero topaketan hartuko dute parte. Goizean kalejira egingo dute herriko kaleetatik zehar.


Diru laguntzak, langabetuak kontratatzen dituzten eskualdeko profesional eta enpresentzat

Eskualde mailako udalek eginiko deialdia, bailarako enpresa eta profesionalei zuzendua dago. Diru-laguntzok jaso ditzakete, langabetuak kontratatzen dituztenek:

1.-3000 euroko gehienezko laguntza, 3 hilabete iraungo duen lanaldi osoko kontratuko

2.-6000 euroko gehieneko laguntza, 6 hilabete edo gehiago iraungo duen lanaldi osoko kontratuko.

Bi kasuetan ez da kontratuaren kostuen %75 baino handiagoa izango.

3.-Diru laguntzak %50eko gehikuntza izango du honako hauek kontratatzen direnean: dirusarrerak bermatzeko errentako jasotzaileak, lehen aldiz laneratzen diren 35 urtetik beherakoak edo kontratazioaren aurretiko 18 hilabeteetan gutxienez 12 hilabetez Lanbide Euskal Enplegu Zerbitzuan inskribatuta eta lan eskatzaile moduan egon direnak. Azken zenbatekoa ez da %100 baino handiagoa izango. Kontratu partzialek %50eko lanaldia izan behar dute eta kasu honetan adierazten den dirulaguntzaren erdia jasoko dute. Hala ere, diruz lagunduko diren kontratu moten banaketa, diru-laguntzen deialdia arautzen duten oinarrien IV. Eranskinean jasotzen dena da.

Diru-laguntza deialdi honen inguruko zehaztasun gehiago hemen: Diru laguntza deialdia

Kontratazioak, 2015eko ekaina aurretik

Diru-laguntzok jaso nahi dituzten enpresek, Lasarte-Oriako Lanbideko bulegoetan lan eskaintza zehatza aurkeztu eta Lanbidek proposaturiko izen gaien artean egin beharko dute hautaketa. Eskabideak Andoaingo Urigain etxean aurkeztu behar dira.

Informazio gehiago:

Usurbilgo Udala, 943 371 951 (Josune Mujika teknikariarekin).

E-posta: enplegu@usurbil.net

Web orria: usurbil.net (Diru-laguntza deialdi honen oinarri eta eranskinak eskuragarri).


Loiolako kultur etxeak 25 urte bete ditu

Hogeita bost urte bete ditu Loiolako kultur etxeak eta hainbat ekimen prestatu dituzte urtemuga ospatzeko.

Joxemi Aierbe, Nerea Txapartegi, Jon Urbieta eta Iñaki Miguel. (Argazkia: Agurtzane Altuna)

Loiolako kultur etxeak hogeita bost urte bete ditu, baina pixka bat atzerago begiratu behar da eraikinaren jatorria ezagutzeko; 1923ra hain zuzen ere. Izan ere, orain kultur etxea dena auzoko garbitegia zen lehen. Hantxe biltzen ziren Loiolako emakumeak hitz eta pitz arropak garbitzera. Baina 1987. urtean garbitegi zaharra kultur etxe bilakatu zen.

Oso denbora tarte txikian Donostiako lehen lau kultur etxeak sortu ziren. Altzako Casares Kultur Etxea izan zen lehenena, eta handik urte betera, Okendo Kultur Etxea Grosen, Larrotxene Intxaurrondon eta Loiolako kultur etxea. Dudarik gabe, kultur etxeen sareak bultzada indartsua eman zizkion hiriko aisialdi eta kultur zerbitzuei. Jon Urbieta, Loiola Kultur Etxeko zuzendariaren esanetan, «gune bateratu baten beharra nabaria zen gizartean, auzo elkarteek indar handia zuten, lan asko egiten zuten, baina elkarte bakoitza bere kasa aritzen zen. Kultur etxea, guztientzako euskarri bihurtu zen. Eta gaur egun ere kultur etxea da Loiolako hauspoa. Dena den, ez genuke 25. urteurrena ospatuko bizilagunen babesa, laguntza eta lanik gabe».

Hogeita bost urteko lana islatzen duten hainbat argazki daude ikusgai kultur etxean. (Argazkia: Agurtzane Altuna)

Urteurrena ospatzeko hainbat ekimen antolatu dituzte: abesbatzen kontzertua, antzerkia, Gipuzkoako hainbat talderen kontzertuak…Ostiralean izango da ospakizun eguna. Auzoko elkarteei, bizilagunei eta kultur etxeko gainerako laguntzaileei eskerrak eman eta etorkizunaren alde egingo dute topa guztiek batera. Gainera 25 urtetako lana islatzen duten hainbat argazki, kartel eta eskulibururekin osatutako erakusketa egongo da ikusgai kultur etxean urriaren 31a arte.


Urriaren 31n Erresuma Batua EBtik aterako dela agindu du Johnsonek

"Epe gehiago ez betetzerik" nahi ez duela esan du ministro ohiak. Theresa May lehen ministro eta Alderdi Kontserbadoreko buruzagia ordezkatzeko faborito nagusia da.

Theresa May lehen ministroa ordezkatzeko kanpaina abiatu du Boris Johnsonek. Urriaren 31n Erresuma Batua Europar Batasunetik ateratzeko konpromisoa hartu du hautagaiak. "Atzerapen bat porrota da", ohartarazi dio Johnsonek Alderdi Kontserbadore zatituari.

54 urteko Johnson faborito nagusia da, EBtik ateratzeko kanpaina ofiziala zuzendu eta ia hiru urte geroago. Erresuma Batuko ekonomiaren sendotasuna laudatu du Johnsonek. Urriaren 31n brexit-a gauzatzea eta herrialdeak bizi duen etsipenari aurre egitea agindu du.

"Hiru urteren eta bi epe ez bete ondoren, urriaren 31n EBtik alde egin behar dugu", defendatu du.

"Akordiorik gabeko emaitzarik ez dut bilatzen", argitu du Atzerri ministro eta Londreseko alkate ohiak. "Horrela amaitzea ez dut uste, baina akordio falta bati aurre egiteko serio eta indartsu prestatzeko erantzukizuna dugu. Norbaitek negoziazioetan ezinbesteko tresna hori ez erabiltzea proposatzea harrigarria da", adierazi du.

Brexit-a gauzatuz kontserbadoreak erreskatatzeko gai den bakarra dela argudiatu du Johnsonek. Horrela, alderdikide asko irabazi ditu.

Askoren ustez, lehen ministro kargua lortzea bere eskuetan dago soilik, Parlamentuan aldeko kontserbadore kopuru handiena duelako, eta oso ezaguna da alderdikideen artean.

Fidatzeko modukoa ote zen galdetu diotenean, baietz erantzun du Johnsonek. Noizbait legeren bat urratu duen galdetu diotenean, abiadura mugen gainetik gidatu izana aitortu du. Aldi berean, legez kanpoko substantzien kontsumoaren inguruko galdera bat saihestu du hautagaiak.

"Legez kanpoko zerbait egin dudan? 70 milia orduko abiadura muga beti errespetatu dudanik ezin dut zin egin". Drogen inguruan, adierazi du: "Esaterik baldin badut, jende gehienak kanpainan arreta jartzea nahi du, zer egin dezakegu eurongatik eta gure herri handiarentzako etorkizun planak zeintzuk dira".

Brexit-aren atzerapenak Jeremy Corbynen Gobernu laboristari ateak zabalduko lizkiokeela argi utzi nahi izan du Johnsonek. "Noraezean ari garela aditzera ematen baldin badugu eta atzerapen gehiagorekin ez dugu emaitzarik lortuko", azpimarratu du. "Atzerapen batek porrota esan nahi du, atzerapen batek hondamendia esan nahi du", ohartarazi du.

"Herri osoan etsipena dago, are gehiago, amorrua dago; gauzak egiteko gure gaitasunagatik. Zenbat eta denbora gehiago eman, konfiantza galtzeko benetako arriskua dago", esan die alderdikideei.


Kutxazain bati su eman diote Algortan

Algortako Kasino plazan dagoen Banco Sabadell-eko kutxazain automatikoa erre egin dute gaur goizaldean hainbat ezezagunek. Herrizaingo Sailak Europa Press albiste agentziari jakinarazi dionez, sutea 3:40ak aldera izan da. Erasotzaileek Basagoiti kaleko 49. zenbakiko lonjara hurbildu, kutxazainera erregaia bota eta su eman diote, bertsio ofizialaren arabera. Iturri berari jarraikiz, "kalte handiak jaso dira". Dena den, suhiltzaileek ez dute auzokiderik lekuz aldatu eta ez da zauriturik egon. Europa Pressen arabera, gertaeraren arduradunak "ETAren aldeko talde bat" izan da. Cope irrati kateak, berriz, erasoa eta ordu batzuk beranduago egin den Rubalcaba eta Aresen arteko bilera lotu egin ditu. Bere aldetik, Imanol Landa Getxoko alkateak kutxazaina erre izana gaitzetsi egin du. Era berean, polizien eta suhiltzaileen lana goraipatu du. Azkenik, "bortxakeriaren aldeko hautua egiten dutenen intolerantzia eta buruberokeria argi erakusten duten horrelako ekintzetara" ez ohitzera deitu du. Argazkian, bigarren aldia da Banco Sabadell-en kutxazainaren aurka erasoa egiten dutela. Irudian, 2006ko azaroaren 26an botatako molotov koktelak sorturiko kalteak.


Arizmendiko 50 ikasle bueltan dira Done Jakue bidetik

Arizmendi Ikastolako 50 bat ikasle gaur, egubakoitza, bueltatu dira Done Jakue bidea bizikletan egitetik.

Itzulera bitxia izan dute ikasleek; izan ere, bizikletan Burgostik abiatu ziren, eta itzulera ere hala egin dute, hau da, ez dira bizikletan Arrasateraino etorri. Horrela, bizikletak 08:00ak aldera itzuli dira Garibai kalera; ostera, ikasleak.


Internazionalismotik «eraikuntza elikatzen» segituko du Askapenak

Erakunde internazionalistaren 25. urteurrena ospatuko dute larunbatean Altsasun

«Sistema kapitalista-inperialista-patriarkala pertsona eta herrien aurka ari da gupida barik zapalkuntza eta esplotazio bidegabean, bere izaera are nabarmenago bilakatzen, egiturazko krisi honetan. Baina herriak bizirik jarraitzen du, borrokan».

Aldarrikapen hori zabalduz oroitu zituzten Askapeneko kideek erakundearen 25 urteak, atzo Donostian egindako agerraldian. Hainbat eragile sozial, politiko eta sindikalen babesaizan zuten: ezker abertzaleko, LAB sindikatuko, Bilgune feministako, Herrirako, Etxerat-eko, Alternatibako, Euskal Herrian Euskaraz-eko, Elkartzen-eko, Gazte Mugimenduko eta Bai Euskal Herriariko ordezkariak bertaratu ziren.

Urteurrenaren harira, larunbatean, hilak 10, Altsasun (Nafarroa) elkartzeko deia egin dute. Askapeneko kide Itsaso Lekuonak azaldu du duela 25 urte bezainbeste arrazoi daudela gaur «eraikuntza nazional eta soziala internazionalismoan oinarrituta elikatzen jarraitzeko», eta orain arteko esperientziaz baliatuta, eta barne eztabaida baten ondorioz, «izaera eta egitekoak finkatu» dituela erakundeak. «Beharrezkoak diren lan ildo eta elementuak eskainita, harremanak elikatuta eta Euskal Herriko eraikuntza nazional eta soziala internazionalismorantz erakarrita».

Lekuonak azaldu du Euskal Herrian «askapen prozesua» aro berri batean dagoela. Herritarrek «lortutako eskubide zibil, politiko eta sozialak sistematikoki deusezten ari da sistema kapitalista Europako Batasuna eta finantza botereen babesean», adierazi du Askapenak.

Horrez gain, salatu egin du giza baliabideetan eta baliabide naturaletan aberatsak diren eremuetan «estatu kolpe, militarizazio eta esku hartze inperialistak» areagotzen ari direla, baita Espainiako eta Frantziako estatuak «Euskal Herriari dagozkion eskubideak ukatzen» ari direla ere, «errepresio, murrizketa eta zentralizazioaren bitartez».

Halere, herriek duten jarrerarekin baikor azaldu dira. Haren hitzetan, Latinoamerikan, esaterako, «sistema kriminal» horren aurka «bizirik eta borrokan» jarraitzen dute. Lekuonak adierazi du Ekialde Hurbilean zenbait herrik inperialismoaren estrategiari «hortzak» erakutsi dizkiotela herritarren «erresistentziaren eta mobilizazioen bitartez». Eta olatu hori Europara ere heldu dela pentsatzen dute kideek: «Neurri apalagoan bada ere, ikusten dugu Europan ere, inperialismoaren bihotzean, erresistentzia eta herri mobilizazioak indartzen ari direla. Estatuen eta Kapitalaren Europa zalantzan jartzeraino».

Babesa manifestazioari

Askapenaren Eguna eta Baionan egingo den euskal presoen aldeko manifestazioa egun berean izango dira. Altsasura joateko gonbita egin dute, baina manifestazioarekin bat egiten dutela ere adierazi dute.


Iñigo Asensioren 'Euskara Munduan' dokumentalak arrakasta izan du

Atzo, Euskararen Nazioarteko Egunean, estreinatu zen tolosarrak egindako dokumentala ETB1en. Gutxi gora behera, %2,1eko sharea izan zuen, eta amaieran, ehunka mezu jaso zituen Asensiok sare sozialetan. Horietako batzuk bildu ditugu. "Oso pozik" dago.

20.000 ikusle inguru izan zituen atzo gauean Euskara Munduan dokumentalak. Eta emisioa amaitu ahala, "telefonoa erotu" zitzaion: "Mezu ugari jaso nituen, eta behatzak ez zidan eman guztiei eskerrak emanez erantzuteko. Hunkitu ere egin nintzen" dio.

#euskaramunduan Tweets


Gasteizek Europako Hiriburu Berdearen urteari hasiera eman dio

Landare eskultura handi bat jarri dute hiriko Ama Zuriaren Plazan. 15 tonako obra bat da, goroldioz egina, eta hiriburuaren izena irakur daiteke bertan. Lehendakaria eta Sofia erregina egon dira gaur.

Gasteiz hiriaren izena irakur daitekeen landare eskultura bat Europako Hiriburu Berdearen bihurtu da gaurtik Arabako hiriburuan, izan ere, gaur ekin diote ofizialki 'European Green Capital 2012' urteari.

Javier Maroto alkateak inauguratu du eskultura eta hiriburuaren bihotzean jarri dute, Ama Zuriaren Plazan, alegia. 15 tona pisatzen ditu, bost metro luze ditu eta 40 zentimetro zabal. Hiriburuaren izena irakur daiteke bertan, goroldioarekin idatzita dago.

Marotok "hiriburuaren ikur berdea" dela esan du, eta garabi baten laguntzaz jarri dute plazan. Ureztatze sistema automatiko baten bitartez mantenduko dituzte hiriaren letrak.

'Green Capital' urtearen inaugurazio-ekitaldia

Sofia erregina, European Green Capital batzordearen presidente den heinean, Europako Hiriburu Berdearen inaugurazio ekitaldiaren buru izan da. Aurreikusitakoa baino bost minutu lehenago iritsi da Montehermoso Jauregira, elurra egiten hasi denean hain justu.

Patxi Lopez lehendakaria, Kart Falkenberg Europar Batasuneko Ingurugiro zuzendaria, Miguel Arias Cañete ministroa, Javier de Andres Arabako ahaldun nagusia eta Javier Maroto alkatea zituen jauregiko atarian zain.

"Hiriaren historian pauso bat emateko momentua da", azpimarratu du alkateak. Hiriburu Berde izendatzearen garrantzia goraipatu du Marotok, inbertsioak egin eta enplegua eta aberastasuna sortzeko aukera emango duelakoan.

Ekitaldian parte hartu dutenetako batzuk, lehendakariak tarteko, gorbata berdea eraman dute. Terrorismoaren gaitzetik libre, Euskal Herria atzerrian dohainengatik ezagutarazteko garaia dela aldarrikatu du Patxi Lopezek.


‘Urmuga’ zeharkaldiko kontzertua Lareon egingo dute gaur

Euskal Herria mendebaletik ekialdera ur isurialdeen banalerrotik zeharkatuko duen Urmuga ekimena Goierrin da. Atzo Urbiako zelaietan musika kontzertua egin ondoren, gaur Lareon (Aralar) izango da. Musika eta mendizaletasuna uztartu dituzte, herrialdetasun eta batasunarekin batera. Lareoko kontzertua gaur 18:00etan hasiko da, eta aurrez izena eman beharra dago urmuga.eus webgunean. Lareon 10 euro ordaindu behar da. Oinez joan behar da Lizarrustitik. Donostiako Orfeoia, Et Incarnatus orkestra, Eneko Dorronsoro trikitilari ataundarra, Gorka Benitez saxo jotzailea eta Juantxo Zeberio pianistak ariko dira.


Herriko merkatariek gaur hasiko dute aukera azoka

Berrizko pilotalekua merkatu bihurtuko da gaur 17:00etatik aurrera. Asteburuan aukera azoka egingo dute bertan BME Berrizko Merkatari Elkarteko kideek, eta, aurten, zapatuan eta domekan izan beharrean, barikuan eta zapatuan izango da azoka.

Gaur 17:00etatik 21:00etara egongo dira pilotalekuan, eta, bihar, 11:00etatik 19:00etara.

Zazpi dendek parte hartuko dute azokan: Txaparro denda, Boutique Luisa, Ibai-Ondo burdindegia, Tipi-tapa umeen arropa denda, Salkin kirol-denda, Txiki-txiki mertzeria eta Asibar arropa denda.

Satur Blanca BMEko presidentearen arabera, herritarrek aprobetxatzeko moduko jeneroa egongo da azokan: "Beherapenak baino hobea da. Bisitatu egin behar den zerbait da, beti topatzen delako zer edo zer".


Hernanik 4-1 irabazi Añorgari

Emakumezkoen ligan Hernanik 4-1 irabazi zion atzo Añorgari, eta 3garren postuan dago ligan. Nagusi izan ziren partidu guztian hernaniarrak eta gol gehiago sartzeko aukera ere izan zuten. Golak: Garazik 2, Nereak 1 eta Naiak 1.


Urrats handia egin du Pulpok Leoni irabazita

Defentsako lan bikainean oinarrituko du gaur garaipena Pulpok Ademar Leonen aurka (23-19). Multzoko aurkari gogorrena zen teorian, eta orain garbiago dirudi finalaurrekoetarako bidea. Bigarren jardunaldian Melillaren aurka jokatuko du (osteguna, 20:00etan).

Sei gol ordu erdian. Uzta eskasegia Ademar Leonentzat, goi mailako taldea baita. Sei gol, gogotik kostatakoak gainera. "Aurpegietan nabaritzen zitzaien ezina", kontatu du Pulpoko entrenatzaile Ibon Enbilek partida amaieran, kiroldegi kanpoaldeko txosnan zintzurra ondo merezitako garagardo batekin bustitzen zuen bitartean. Gaur Pulpo lehen zatian horma gaindiezina izan baita. Distira handiko taldea izan da hau beti, baina lan beltzak zenbat baino duen erakutsi die aurten Enbilek, eta gaur ohorezko matrikularekin gainditu dute azterketa. "Defentsan horrela jokatuta, ez dago beldurrik". Eta defentsarekin batera, atezaina nabarmendu behar. Eneko Tena gorantz doa mugarik gabe. Logroñotik atezain onenaren saria ekarri zuen, baina gaurko Eneko Errioxako haren gainetik egon da. Ademarrek 13 minutu behar izan ditu lehen gola egiteko. Ordurako bost eginak zeuzkan Pulpok.

Erasoan, ordea, ez da izan Pulporen partidarik onena. Aurkariaren meritua ere bada, baina presioak ere izan du eraginik zenbait jokalarirengan. Partida hausteko aukera izan du Pulpok lehen zatian, baina Ademar bizirik iritsi da atsedenaldira, eta bigarren zatian partidak beste itxura bat hartu du. Ademarrek zerbait egin beharra zuen partida iraultzeko eta buruz-buruko defentsa egin dio Kauldi Odriozolari. Iñigo Garaizabal eta Ander Torrikoren artean tarteka ondo moldatu dira, izan dira defentsan zabaldutako zuloak aprobetxatzeko gai, baina jokoa pixkanaka baldartzen joan da, eta Ademarrek noizean behin kontraerasoan bizi ateratzeko bidea aurkitu du, Pulporen jaurtiketa ustelak aprobetxatuta.

Bigarren zatiko erdialdean 15-13 estutu da markagailua, eta gaztelarrek irabazteko aukera ikusi dute lehen aldiz. Baina Pulpo ez da hondoratu. Aldeko falta izan duten bakoitzean Kauldi Odriozolak ondo aprobetxatu du gainean zuen defentsan atzeko lerrora joan behar izana, eta behin eta berriro gainditu du Ademarren defentsa lerroa. Ander Torrikok ere gol garrantzitsuak lortu ditu, eta Ademar konturatu denerako denbora agortuta zegoen eta Pulpo lau gol zen aurretik. Azkenean, 23-19, eta gauza handiagotan pentsatzen hasteko balio dezakeen garaipena.

Montequinto 26-25 Melilla

Multzoko beste partida askoz orekatua izan da markagailuan, partidan zehar gorabehera asko izan diren arren. Sevillako Montequinto nagusitu da partidaren hasieran eta bazirudien Andaluziako taldeak kontrolpean zuela jokoa, baina Melilla talde bizia da, elektrikoa, eta bigarren zatian aurretik jarri dira afrikarrak 16-19. Baina txispa itzaltzen hasi zaienean Montequintok aukera ondo aprobetxatu du eta azkenean sevillarrek irabazi dute, 26-25.

Bartzelona nagusi lehen multzoan

Madrilgo San Sebastian de los Reyesek ez du aukerarik izan Bartzelonaren aurka. Lehen hamar minutuetan eutsi diote, baina hortik aurrera amore eman beste aukerarik ez zaie gelditu. Mutil handiak dira Bartzelonakoak, plantila oso konpletoa dauka, eta gaur ez dute estutzeko premiarik izan 31-17 irabazteko.

Goizean jokatu den multzoko beste partidan Malagako Maristasek 29-22 irabazi dio Gijongo Covadongari.


Udal euskaltegiaren uda ikastaroetan izena eman daiteke

EUSKARA // Ekainaren 25etik uztailaren 20ra eta irailaren 3tik 28ra, uda ikastaroak eskainiko ditu udal euskaltegiak: euskalduntze maila guztiak, azterketak prestatzeko ikastaroak eta mintzamen taldeak. Hilaren 20ra arte dago matrikula egiteko aukera. Langabetuentzako doako ikastaroak emango dituzte. 943 02 81 00 telefono zenbakian edo euskaltegia@beasain.eus helbidean eman daiteke izena.


Esteban Irusta Mallea: ‘Asmatzen ari ote gara?’

Inoiz inori entzun diot,berak ez duela inoiz huts egin bere bizitzan. Handiuste galanta deritzot horrela pentsatzen duena. Nahiz eta ahalegin guztiak egin,denok egiten ditugu hutsak. Ez dago inor dena ondo egiten duenik, ez da gutxiagorik ere. Beti gelditzen da hobeto egiteko tartea, aukera. Egunero lan desberdinak egitea tokatzen zaigu, eta denetan ikasiak, jakitunak, adituak izatea ezinezkoa da. Eta ustez, adituak, ikasiak, jakitunak garen lanetan ere perfektuak izatetik urruti gaude. Batzuk beste batzuk baino hobeto egingo dituzte lanak, baina gizaki bezela mugatuak garenez, beti gelditzen da hoberako tartea. Zenbateraino dan hobetzeko tarte hori ez dakigu.

Garai hauetan dena aldatu da. Lehen ez modura, gaur egun, dena edo ia dena zalantzan jartzen da. Bizitzaren ikuspegia asko zabaldu da

Kirol mailan, hor dago eztabaida errekorrak, marka berriak lortzen direnean. Noiz arte jarraituko dute markak hobetzen? Kronometroek gero eta denbora estuagoak neurtzeko gaitasuna duten bitartean hobekuntzak ezagutzen joango gara. Kronometroarekin lotuta dagozen kiroletatik aparte, hor daukagu futbola, kirolen artean jarraitzaile gehien dituena; kirol arloan «erregea». Mobitzen duen diruari begiratzen badiogu, hala da. Eta ondorioz, ogibide honi baino erabateko ardura, arreta jartzen den lanbiderik aurkitzea zaila da. Txiki-txikitatik lan horretara burubelarri jarduten dute, eta hala eta guztiz ere, zenbat akats, zenbat huts ikusten ditugu partida bakoitzean. Akats gutxien egiten dituen taldeak irabazten du. Egia da akats gehienak aurkariaren eraginez izaten direla. Baina arrazoiak arrazoi, gizakiaren hutsegiteak adierazteko balio du, nahiz eta jokalariek urte askotan horretarako prestaketa berezia izan. Futbola, azken baten, kirol bat da eta ematen diogun garrantzia dauka.

Baina gizakiak baditu garrantzi handiagoko beste lanak, saihestezinak direnak, eta ikasketa berezirik egin gabe egiten dituenak. Eta horietako bat semeen heziketa da. Guraso izatea benetan zaila da. Behar bada, inoiz baino zailagoa. Horretan denok bat etorriko gara, nahiz eta behin gai honetaz hitzegiten hasi eta berehala ama gazte batek honako erantzunakin moztu zuen hizketaldia : «guk badakigu». Benetan, harrigarria. Sasoi baten gurasoek bere pentsakera semeengana transmititzea samurragoa zen. Beraien ideiak (zuzenak edo okerrak) finkoagoak, egonkorragoak, zalantza gutxiagokoak ziren. Ez zuten buruauste gehiegirik bere gurasoengandik jasotakoa semeei pasatzeko. Ideia horien artean erlijioak indar handia, leku handia betetzen zuen. Gizakia eta gizartea ideia horietan oinarritzen ziren gehienbat.

Mundu guztiko informazioa etxe barrura, bakoitzaren poltsikora heltzen da eguneko 24 orduetan. Mugagabeko eta kontrol gabeko informazioa daukagu

Garai hauetan dena aldatu da. Erlijioak ia ez du eraginik gizartean. Gaur egun, dena edo ia dena zalantzan jartzen da. Bizitzaren ikuspegia asko zabaldu da. Mundu guztiko informazioa etxe barrura, bakoitzaren poltsikora heltzen da eguneko 24 orduetan. Mugagabeko eta kontrol gabeko informazioa daukagunez, zaila egiten zaie gurasoei nondik nora jo, zein ideiak diren baliotsuenak jakin eta horiek transmititzea. Baina nahiz eta gurasoek ondo egin euren lana, ez dago euren eskuetan nahiko kontrol beraien asmoak betetzeko. Gurasoez gain, beste infomazio asko bereganatzen dute haurrek. Gurasoen zalantzei, irakasleen zalantzak gehitu behar zaizkie. Denak eredu faltan dagoz. Krisia sakona da.Bitartean,gazteria bere bidea, sarritan okerra egiten ari da.

Guraso asko ere ez daude gustura, ez daude ados bere seme-alaben bizimoduaz. Ezintasunez ikusten dute euren burua nahiko luketen heziketa emateko.

Irakasleak ere berdin dabiltza, ezjakinean nondik nora jo, ikasgelako disziplina ere ezarri ezinik. Beste aldetik, guraso eta irakasleen artean ere ez dabiltza oso koordinatuta. Bilerak bai, bilerak eta gogoak ez dira falta, baina gizartearen eredu faltak bakoitza bere aldetik ibiltzea dakarrela dirudi. Eta gorabera horretan,gurasoak beti bere semeen alde agertzen dira eta horrek irakasleen agintea, autoritatea, ospe-galtzea edo gutxitzea dakar. Ikasleak horren jabe dira, eta ikusiz gurasoen babesa dutela, irakasleen lan baldintzak asko oztopatzen, zailtzen dituzte. Horrela daramagu urte asko, eta oraingoz, ez da ikusten irteerarik. Bitartean, gaztetxoak ia nahi dutena egiten dute. Helduen artetik kritika asko jasotzen dituzte, baina nolabaiteko etsipena dagoela dirudi, inolako konponbiderik izango ez balu bezela. Hola ote?

Ez dakit, zehaski, nola dabiltzan Europako beste lurraldeetan. Beharbada antzeko arazoak izango dituzte. Gaur egun, globalizazioak, mundualizazioak arlo guztietan dauka eragina.Baina desberdintasun batzuk begi bistakoak dira. Frantziako haurren heziketa leunagoa, finagoa dela entzun dugu bizi guztian, eta horrela dela ematen du, gurasoek beraien seme-alabekin duten harremanei gainetik behatuz, begiratuz. Adibide bat besterik ez da, baina beraien herrien txukuntasuna, garbitasuna kontuan hartzen badugu, itxura bakarrik baino heziketa desberdin baten adierazgarri dela dirudi.


Saio berezia, Eskolak

Goizeko 10:00etan hasita, saio berezia dauka gaur CD Hernaniko Futbol Eskolak, Zubipen.


Arantza eta Pantxok betiko kantuak ekarri dituzte

Domingo Irala kalea betetzen zuten entzuleen gozamenerako, Arantza eta Pantxo bikote bizkaitarrak tetiko doinuak abestu dituzte. Zenbait unetan gainera, ikusleek bat egin dute abeslariekin eta guztiek batera kantatu dituzte zenbait abesti ezagun.


Udaletatik elikadura burujabetzaren alde egitea sustatuko da

Sakanako Garapen Agentziak eginen du, plan estrategikoaren baitako jardun gisa.

Gure Udalerrietatik Elikadura Burujabetzaren Aldeko Kartarekin bat egitea erabaki zuen Sakanako Garapen Agentziaren administrazio kontseiluak aho batez ilbeltzaren 29an. Kartan jasotzen diren ekimenak sustatzeko konpromisoa hartu du agentziak. Aldi berean, udalei ekimenaren berri emanen die.

Sakanako garapen agente den Iker Manterolak azaldu digunez, hartutako erabakiak Sakanako Plan Estrategikoarekin bat egiten du: “planeko elikadura arloko ildoetako bat tokiko elikadura sistema baten sustapena da. Eta bere helburua laborantza lanpostuak mantendu edo sortzeko egoera egokiak ahalbidetzea da”.

Ekonomia sozial eta soliadarioari buruzko Zaragozako azaro akaberako kongresutik sortu da Gure Udalerrietatik Elikadura Burujabetzaren Aldeko Karta. Hainbat esperientzietan oinarrituta, ekonomia Sozialeko hainbat eragilek toki administrazioek Karta bere egiteko lan egiten ari dira orain, “ahalik eta zabalena egiteko eta hauteskundeen aurretik herrietan sortzen ari diren proposamen politikoetan txertatzeko, moldatuz edo egokituz; udal politika eraldatzailea izateko”. Agiri horrek “ekonomia eta elikagaiak ekoiztu eta merkaturatzeko modua eraldatzeko udaletatik eragitea” gakotzat jo du.

Elikadura burujabetza eta tokiko nekazal ekonomia sustatzeko udal mailan lantzeko hainbat neurri proposatzen dituen Kartak: herritarretik eta herritarrarendako nekazaritza elikagaien sistema propioak; lurraldearen erabilera sozialaren kudeaketa zuzena; landa eremuan bizi direnei laguntzeko politikak lehenestea; udalen produkzio baliabideak nekazaritza elikagaien sistema berria antolatzeko oinarria izatea; ekonomia sozialeko ekimenen bidez udalak era ugaritan hornituko duen lehen sektoreko sarea osatzea eta, azkenik, jarduera aldaketak balio, kultura aldaketarekin batera egin behar da.


Hirigintza arauen aldaketaz eta etxeez bilera irekia Gabirian

GABIRIA // Gabiriako Udalak bi eremutan Hirigintzako Arau Subsidiarioei aldaketa puntualak egiteko asmoa du, etxebizitzen eraikuntza errazteko. Arroaga eremuan, 14 etxebizitzen eraikuntzari exekuzio-unitate bakar izaera kendu nahi diote, banaka egin ahal izateko; eta Aztiriko landa eremuan, etxeak egiteko aukera ireki. Asteartean (19:00) bilera irekia du udalak.


Mendekotasunetik 958 milioi euro kendu nahi ditu Madrilek aurten

Europako Batzordeari txostena bidali dio Espainiako Gobernuak, eta iragarri du laguntzak gutxitzeko asmoa duela

Mendekotasuneko laguntzetatik 958 milioi euro gehiago murrizteko asmoa du aurten Espainiako Gobernuak. Europako Batzordeari txostena bidali zion atzo PPren gobernuak; iazko onartutako erreformen eta haien emaitzen berri eta aurten egin asmo dituen erreformak aurkeztu dizkio, eta hor zehaztu du mendekotasunerako laguntzei mozketa gehiago egingo dizkiela aurten.

Bi dekretu onartzeko asmoa du Madrilek; mendekotasunerako laguntzak jasotzen dituztenen diru sarreren arabera, haiek ere zerbitzuaren edo laguntzaren parte bat ordaindu beharko dutela aurreratu du. Zirriborroaren arabera, %5ekoa izan liteke ekarpen hori. Nolabait ere, zeharka, laguntzaren %5 gutxiago emango luke gobernuak. Iaz mendekotasunerako laguntzetan egindako mozketekin 530 milioi euro aurreztu zituela esan dio PPren gobernuak Bruselari. Madrilek jartzen du Mendekotasun Legea betetzeko laguntzentarako diru poltsa, eta gero diputazioak eta Nafarroako Gobernua arduratzen dira diru hori kudeatzeaz.


Zaborra kontsumitu bai, baina etxean ez

Ondo kopiatu behar da. Ezin ditugu kopiatu mimetismoz beste kateen formatuak, baizik eta ikasi, eta euskal ekoizpen propioak egin behar dira. Edu Barinaga ETBko zuzendariak Berrian, 2014ko uztailaren 31n.

Cuadrila busca cita, Itxuroso, Izarrak kalean, A ze banda!... Kripsiarik hondoenak. Guztiek edaten dute telebista pribatuetako ereduetatik, homotipiaz. Gran Hermanoren aitorlekuak, Thabata, ¡Te necesito! saioko estilista, Mujeres y Hombreseko platoaren egituraketa eta ikusle aholkularia, Tu si que vales saioko bozketa demokratikoa eta Un principe para Corinako printzeak, besteak beste.

Hautsak harrotu ditu ETBko programazioak. Kezkagarria da zinez EiTBk hartu duen bidea azken urteetan zehar. Enpresa handien eskutan eta alderdien menpe dauden hedabide pribatuek, nahi dutena eta komeni zaiena eginteko, komunikabideen erregulazio eza probesten dute. Badakigu hori. Baina ahantzi al zaigu gurea ez dela pribatua, telebista publiko bat dela?, aitortu du Nakor Gonzalezek Zuzeun edo Ekhi Erremundegik twitteren: EAEn ez bizitzeak gauza onak ditu: zure diruak ez du horrelako kakarik finantzatzen.

Orain, begiratu audientzia datuei: EAEn gehien ikusten den telebista katea Telecinco da, Salvamek duen audientziarik hoberena EAEkoa da, ETB1ek %2,4 inguruko audientzia dauka Telecincok %14,7 ingurukoa duen bitartean. Etxean ez ditugu estereotipoak indartzen eta errealitatearen trataera hori egiten duten saioak nahi, baina horiek dira kontsumitzen ditugunak.

Telebista publikoa da, bai; baina audientzien eragina sufritzen du. Diru publikoak finantzatzen du hein handi batean, baina ez osoan. Erantzunkizuna gurea, ikuslearena, ere bada. Kontsumo-ohituren autokritika egin dezagun eta alda ditzagun usadioak.


Fernandez eta Cabieces epaituko dituzte, administrazio desleialagatik

Mario Fernandez Kutxabankeko presidente ohiak aitortu zuen Mikel Cabiecesi hilero 6.000 euro ordaindu zizkiola PSOEren Madrilgo gobernuaren ordezkaritza utzi ostean.. Epaileak uste du «eztabaidaezina» dela kaltea